title: Xibei San Ma

text: Xibei San Ma (suomeksi: "Luoteen kolme Ma'ta") oli kiinalaisten sotapäälliköiden hallitsema valta-alue, joka hallitsi suuria alueita Luoteis-Kiinasta (西北, "Xīběi") kontrolloiden Gansun, Qinghain ja Ningxian provinsseja vuodesta 1910 aina vuoteen 1949. Xibei San Ma oli siten yksi pitkäikäisimmistä sotaherrojen hallitsemista valta-alueista. Kaikki alueen sotaherrat kuuluivat Ma'n sukuun, joista kolme merkittävintä olivat Ma Bufang, Ma Hongkui ja Ma Hongbin, mistä tulee myös nimi. Muita sukuun kuuluneita päälliköitä olivat Ma Qi, Ma Lin ja Ma Zhongying. Sotapäälliköt ottivat luoteis-Kiinan haltuunsa heti sotapäälliköiden kauden alettua, ja tekivät yhteistyötä ensin kansallismielisten vallankumouksellisten, sitten Guomindangin johtaman Kiinan keskushallinnon kanssa. Pitkän marssin aikana Xibei San Ma otti osaa taisteluihin Kiinan työläisten ja talonpoikien puna-armeijaa vastaan, ja myöhemmin sen joukot taistelivat myös Japanin armeijaa vastaan toisessa kiinalais-japanilaisessa sodassa.


title: Xibei San Ma

text: Kiinan sisällissodan loppuvaiheessa Xibei San Ma taisteli jälleen Guomindangin puolella kommunisteja vastaan, mutta kommunistien lyötyä kansallismieliset 1949, loppu koitti myös Xibei San Ma'lle. Kommunistien joukkojen miehitettyä Luoteis-Kiinan kokonaan Ma Hongbin loikkasi kommunistien puolelle, kun taas Ma Bufang ja Ma Hongkui siirtyivät Taiwanille Guomindangin johdon mukana.


title: Xibei San Ma

text: Ma'n perheen jäsenet kuuluivat Hui-kiinalaisten vähemmistökansallisuuteen, jotka ovat islaminuskoisia. Myös suuret alueet Xibeissä ovat etnisesti islamilaisenemmistöisiä.


title: Anglo-Iranian Oil Company

text: Anglo-Iranian Oil Company (APOC) oli brittiläinen Iranissa toiminut öljy-yhtiö. Yhtiö perustettiin 1909 Soleiman Masjedin löytämille öljykentille ja nimettiin vuonna 1935 uudelleen Anglo- Persian Oil Companyksi (APOC). Yhtiö kansallistettiin Iranin valtion parlamentin Majlisin ja pääministeri Mohammed Mossadeghin aloitteesta vuonna 1951. Yhtiön englantilaisesta osasta tuli vuonna 1954 British Petroleum Company BP.


title: Anglo-Iranian Oil Company

text: William Knox D`Arcy neuvotteli öljysopimuksen Shah Mozzafar al-Din Shah Qajanin kanssa vuonna 1901. Sopimuksessa Iran jouti luovuttamaan öljyvaransa Britannialle 60 vuodeksi. Yhdysvaltalainen John D. Rockefeller, joka oli muun muassa Standard Oilin omistaja, oli asettanut tavoitteekseensa ottaa hallintaansa maailman energiavarat vuonna 1911. APOC otti 50 prosentin osuuden Calouste Gulbenkinin perustamasta uudesta Turkish Petroleum Company-yhtiöstä vuonna 1912.


title: Anglo-Iranian Oil Company

text: Öljyntuotanto Persiassa aloitettiin rakentamalla jalostamo Abadaniin vuonna 1913. Samana vuonna Britannian hallitus, Winston Churchillin johdolla kansallisti osan yhtiötä turvaamalla öljyn toimitukset brittiläisillä laivoilla.


title: Anglo-Iranian Oil Company

text: Amerikkalais-brittiläisellä öljyimperialismilla on ollut myös tavoitteensa Persialahden öljyvarojen hallitsemisessa ensimmäisestä maailmansodasta lähtien. Kolmen suuren öljy-yhtiön (Standard Oil, Shell, British Petroleum) kartelli otti tavoitteekseen Neuvostoliiton eteläisten osien ja Persialahden öljykenttien haltuunottamisen. Ensimmäinen maailmansota lisäsi öljyn kulutusta maailmassa ja lisää öljykenttiä löydettiin Keski-Idästä. Iraq Petroleum Company öljy-yhtiö perustettiin Kirkukissa vuonna 1927.


title: Anglo-Iranian Oil Company

text: Yhdysvaltalaisen Occidental Petroleumin öljy-yhtiön Armand Hammer neuvotteli öljykaupasta Neuvostoliiton Josif Stalinin kanssa 1950-luvun alkuvuosina. Venäläistä öljyä myytiin nyt korkeammalla hinnalla kuin Stalin itse olisi voinut myydä, koska länsimaat pyrkivät estämään öljyn ostamisen Neuvostoliitosta. Kuitenkin Occidental Petroleum ja Neuvostoliitto rakensivat kaksi suurta öljyjohtoa Neuvostoliiton öljykentiltä molemmin puolin Kaspianmerta- Tämä vähensi jonkin verran brittiläis-persialaisten öljykenttien tuotantoa tai sen kasvua Iranissa. Seuraavat 45 vuotta Neuvostoliitto toimitti öljyään näitä öljyputkia pitkin ja Standard Oil myi venäläistä öljyä maailmanmarkkinoilla kutsuen sitä Iranin öljyksi.


title: Anglo-Iranian Oil Company

text: Anglo-Iranian Oil Companyn kansallistaminen johti Iranin Abadanin kriisiin vuosiksi 1951–1954. Kriisin tuloksena Iranin pääministeri Mohammed Mossadegh poistettiin vallasta. Kaappauksen aikana, koodinimellä Operaatio Ajaxilla, Yhdysvaltojen CIA ja Englannin MI6-tiedustelupalvelu nostivat shaahi Mohammad Reza Pahlavin uudelleen valtaan Iranissa.


title: Anglo-Iranian Oil Company

text: Elokuussa 1954 yhtiö oli asetettu kansainvälisen yhteisön eli länsimaiden valvonnan alaiseksi. Omistajuus jaettiin seuraavasti: 40 prosenttia jaettiin viiden amerikkalaisen yhtiön kesken, British Petroleumille tuli 40 prosentin osuus, Royal Dutch/Shell sai 14 prosenttia ja CFP:lle, ranskalaiselle yhtiölle tuli 6 prosenttia. Tämä omistussuhde muuttui vasta Iranin islamilaisessa vallankumouksessa vuonna 1979.


title: Vapaaehtoinen maanpuolustus

text: Vapaaehtoisella maanpuolustuksella tarkoitetaan laajaa kirjoa erityyppistä Suomen maanpuolustusta tukevaa kansalaistoimintaa. Termiä on myös eri aikoina ja eri historiallisissa konteksteissa käytetty eri tavalla. Vapaaehtoiseen maanpuolustukseen kuuluvat muun muassa reserviupseeri- sekä reserviläistoiminta sekä näiden naisjärjestöjen toiminta, maanpuolustuskiltatoiminta sekä lukuisten perinneyhteisöjen toiminta.


title: Vapaaehtoinen maanpuolustus

text: Puolustusministeriön vuonna 2002 asettamassa työryhmässä määriteltiin vapaaehtoiseen maanpuolustukseen liittyviä käsitteitä. Vapaaehtoinen maanpuolustustyö on aatteellista vapaaehtoista kansalaistoimintaa, jolla lujitetaan kansalaisten maanpuolustustahtoa ja tuetaan sekä viranomaisten että kansalaisten kykyä selviytyä eri turvallisuustilanteista. Vapaaehtoinen maanpuolustustoiminta tukee viranomaisten varautumista esimerkiksi toteuttamalla viranomaisten antamia tehtäviä ja ylläpitämällä koulutustiloja. Vapaaehtoista maanpuolustustyötä tekevät järjestöt ja niiden laaja jäsenkunta pitävät osaltaan yllä kansalaisten maanpuolustustahtoa ja -taitoja.


title: Vapaaehtoinen maanpuolustus

text: Teknisessä mielessä, muun muassa lainsäädännössä vapaaehtoinen maanpuolustus on yleistermi, jolla tarkoitetaan Suomessa eri viranomaisten normaali- ja kriisiajan valmiuksia täydentävää ja tukevaa vapaaehtoistoimintaa. Erityisen merkittävää vapaaehtoinen maanpuolustustyö on lääkintäalalla, pelastusalalla ja sotilaallisella alalla.


title: Vapaaehtoinen maanpuolustus

text: Vapaaehtoinen maanpuolustustyö jakautuu useisiin alueisiin. Työn kovana ytimenä voidaan pitää sotilaallista maanpuolustusta tukevaa työtä, jota esimerkiksi aiheesta annettu lainsäädäntö käsittelee lähes ainoana maanpuolustustyön osa-alueena. Tämän lisäksi vapaaehtoiset palokunnat ja vapaaehtoinen pelastuspalvelu tekevät erittäin merkittävää työtä pelastus- ja poliisiviranomaisien tukemiseksi normaali- ja poikkeusoloissa. Taloudellisen varautumisen alalla vapaaehtoistoiminta on yritysten ja valtiovallan keskinäistä toimintaa, joka tapahtuu eri alojen huoltovarmuuspoolien ja puolustustaloudellisen suunnittelukunnan kautta


title: Vapaaehtoinen maanpuolustus

text: Tärkein poliisin apuna toimiva vapaaehtoisorganisaatio on Vapaaehtoinen pelastuspalvelu Vapepa. Tämä järjestöjen yhteenliittymä kokoaa yhteen lähes viidenkymmenen eri organisaation voimavarat. Sen toimintaa koordinoi Suomen Punainen Risti. Vapepa organisoi hälytysryhmiä, joita poliisi käyttää apunaan etsinnöissä sekä vaarallisissa tilanteissa. Toiminnassa on mukana 1 400 hälytysryhmää, joihin kuuluu 20 000 vapaaehtoista. Toiminta rahoitetaan Suomen punaisen ristin ja Sosiaali- ja terveysjärjestöjen avustuskeskuksen varoin.


title: Vapaaehtoinen maanpuolustus

text: Pelastustoimen puolella vakinaisia palokuntia tukevat vapaapalokunnat. Nämä ovat yleensä ns. sopimuspalokuntia, eli ne ovat tehneet paikallisten pelastuslaitosten kanssa sopimuksen valmiudesta vastata hälytyksiin tietyssä ajassa. Vapaapalokunnissa toimii yli 20 000 koulutettua sammutusmiestä, mikä tekee niistä tärkeimmän Suomen pelastustoimen voimavaran. Päätoimisia ammattipalomiehiä on maassa vain noin 5 000. Nuoriso- ja naistoiminta sekä muut kuin sopimuspalokunnat mukaan lukien VPK-toiminnassa on mukana noin 39 000 henkeä.


title: Vapaaehtoinen maanpuolustus

text: Oma erikoisuutensa pelastustoimen vapaaehtoiskentässä ovat palolennot. Näillä lennoilla vapaaehtoiset harrasteilmailijat partioivat metsäalueita muutaman tunnin ajan kerrallaan etsien metsäpaloja. Havaituista savuista tehdään ilmoitus palokunnille. Lääninhallitukset maksavat lentoja suorittavien koneiden polttoaineen, mutta itse lennot tehdään palkatta.


title: Vapaaehtoinen maanpuolustus

text: Sotilaallisen maanpuolustuksen vapaaehtoiskenttä on laaja. Sen kokoavana keskusjärjestönä toimii Maanpuolustuskoulutusyhdistys (MPK), joka vastaa kaikesta vapaaehtoisesta maanpuolustuskoulutuksesta. Järjestön jäseniä ovat reserviläisjärjestöt sekä muut aatteelliset maanpuolustusjärjestöt. Lisäksi mukana ovat naisten järjestöt Naisten valmiusliiton kautta. Näistä järjestöistä tärkein on Sotilaskotiliitto. Suomen metsästäjien liitto osallistuu MPK:n työhön luovuttamalla käytettäväksi ampumaratojaan. Lisäksi vapaaehtoistoiminnan kenttään kuuluvat Puolustusvoimien maakuntajoukot, jotka ovat Puolustusvoimien omia, täysin sotilaallisia muodostelmia.


title: Vapaaehtoinen maanpuolustus

text: Maanpuolustuskoulutusyhdistys on julkisoikeudellinen yhdistys, jolle on annettu laissa tehtäväksi "maanpuolustuksen edistäminen koulutuksen, tiedotuksen ja valistuksen keinoin". Käytännössä yhdistyksen tehtävänä on antaa varautumis-, turvallisuus- ja sotilaskoulutusta Suomen kansalaisille. Sotilaallinen koulutus annetaan Puolustusvoimien välittömässä valvonnassa käyttäen puolustusvoimien välineitä, aseita ja varusteita. Muilla siviilitoimijoilla ei ole oikeutta antaa sotilaskoulutusta. Maanpuolustuskoulutusyhdistyksen jäsenjärjestöjen tehtävänä puolestaan on tukea MPK:n toimintaa antamalla tiloja, varoja ja henkilöstöä. Lisäksi nämä yhdistykset toimivat liikunta- ja ampumaseuroina sekä toteuttavat erilaisia aatteellisia tehtäviä esimerkiksi suorittamalla kunniakäyntejä ja järjestämällä isänmaallisia tilaisuuksia.


title: Vapaaehtoinen maanpuolustus

text: Maakuntajoukot ovat puolustusvoimien sotilasyksiköitä, jotka koostuvat niihin sitoutuneista vapaaehtoisista reserviläisistä. Näiden yksiköiden henkilöstölle jaetaan jo rauhan aikana henkilökohtainen varustus, joka säilytetään kotona. Aseet kuitenkin säilytetään puolustusvoimien varastoissa. Maanpuolustuskoulutusyhdistys avustaa puolustusvoimia yksiköiden koulutuksessa, mutta varsinainen johtovastuu kuuluu puolustusvoimille.


title: Vapaaehtoinen maanpuolustus

text: Vapaaehtoiseen maanpuolustukseen liittyvien ampumaurheilulajien, erityisesti sovelletun reserviläisammunnan harrastajat voivat pitää hallussaan rynnäkkökiväärin kaltaista, mutta vailla sarjatuliominaisuutta olevaa reserviläiskivääriä.


title: Trey Spruance

text: Preston Lea ”Trey” Spruance III (s. 1969 Eureka, Kalifornia, Yhdysvallat) on yhdysvaltalainen säveltäjä, tuottaja ja muusikko. Hänet tunnetaan parhaiten Mike Pattonin alkuperäisyhtyeen Mr. Bunglen kitaristina. Spruance aloitti musikaalisen uransa aluksi kitaristina ja trumpetistina, mutta alkoi myöhemmin soittaa myös sähköurkuja, erilaisia itämaisia soittimia, kuten sitareja ja tar-huiluja sekä muita kieli- ja lyömäsoittimia. Samplet ja elokuvien ääniefektit ovat suuressa roolissa hänen nauhoituksissaan.


title: Trey Spruance

text: Spruance perusti opiskeluvuosinaan ystäviensä Mike Pattonin, Trevor Dunnin, Theo Lengyelin ja Jed Wattsin kanssa Mr. Bungle -yhtyeen vuonna 1985. Bunglen kokoonpano vaihteli useasti, ja lopulta se hajosi vuonna 2000.


title: Trey Spruance

text: Vuonna 1995 Spruance perusti oman yhtyeen, Secret Chiefs 3:n, muutaman Bunglen muun jäsenen kanssa. Secret Chiefs 3:ssa on useita muusikkoja, ja se soittaa monimuotoista musiikkia, kuten surf rockia, persialaista-, intialaista-, ja arabimusiikkia, death metallia, elokuvamusiikkia, elektronista musiikkia ja useita muita genrejä.


title: Trey Spruance

text: Spruance toimi myös Faith No Moren kitaristina albumilla "King for a Day... Fool for a Lifetime".


title: Trey Spruance

text: Spruance työskenteli usein tuottajana Mr. Bunglessa, ja hänet on merkitty yksin tuottajaksi yhtyeen ensimmäisellä demoalbumilla, "The Raging Wrath of the Easter Bunnylla". Muilla julkaisulla tuottajaksi on merkitty koko Mr. Bungle. Spruance on merkitty tuottajaksi myös kaikilla Secret Chiefs 3:n julkaisuilla. Vuonna 2004 Spruance tuotti kalifornialaisen death metal -yhtye Impaledin albumin "Death After Life", ja soitti myös osalla kappaleista. Muita Spruancen tuotto-projekteja ovat olleet yhtyeen The Tuna Helpers -albumi "I'll Have What's She's Having" (2004) ja Faxed Head'sin "Chiropractic" (2001).


title: Trey Spruance

text: Spruance on myös kalifornialaisen riippumattoman levy-yhtiön Mimicry Recordsin perustaja ja webmaster. Yhtiö on julkaissut monia albumeita eri yhtyeiltä, kuten Secret Chiefs 3, Matt Chamberlain, Estradasphere, ASVA, The Stares, The Tuna Helpers, Miasma & The Carousel Of Headless Horses, The Youngs, Brazzaville, Dengue Fever, Faxed Head, Danubius ja sir Millard Mulch.


title: Maija Heikinheimo

text: Maija Heikinheimo (14. joulukuuta 1908 Helsinki – 8. tammikuuta 1963 Helsinki) oli suomalainen sisustusarkkitehti. Heikinheimo aloitti uransa suunnittelijana Askossa 1932–1935. Myöhemmin hän oli suunnittelijana Artekin palveluksessa, jossa hän oli Alvar Aallon oikea käsi. Hän suunnitteli huonekaluja, esimerkiksi Säynätsalon kunnantaloon, ja kokonaisia sisustuksia, kuten Alvar Aallon suunnitteleman Jyväskylässä sijaitsevan Keski-Suomen Museon sisustuksen yhdessä Marja-Liisa Parkon kanssa. Lisäksi hän suunnitteli astioita.


title: Maija Heikinheimo

text: Heikinheimolle myönnettiin Pro Finlandia -mitali 1959.


title: Pasi Järvinen

text: Pasi Järvinen (s. 11. helmikuuta 1976 Janakkala) on suomalainen jääkiekkopuolustaja, joka pelasi Mestiksessä ja sitä edeltäneessä I-divisioonassa 14 kautta ja SM-liigassa kolme kautta. Liigassa vain 18 ottelua muun muassa loukkaantumisten vuoksi.


title: Pasi Järvinen

text: Järvinen tunnetaan kiertolaiselämää viettäneenä kiekkoammattilaisena, joka edusti kolmeatoista eri jääkiekkoseuraa kuudessa eri maassa. Suomen lisäksi Järvinen pelasi Ranskan liigassa, Ison-Britannian pääsarjassa, Italian Serie A:ssa sekä Norjan ja Tanskan Elitserienissä. Hän on Tervakosken Pallo-Jehujen kasvatti mutta debytoi aikuisten sarjoissa kaudella 1997–1998 Kokkolan Hermeksen joukkueessa silloisessa I divisioonassa.


title: Pasi Järvinen

text: SM-liigaa Järvinen pelasi kausina 2007–2010 HPK:n ja Ilveksen joukkueissa. Kesken kauden 2009–2010 hän siirtyi HPK:sta Mestiksen KooKoohon, jossa hän seuraavalla kaudella toimi kapteenina. Järvinen ilmoitti lopettavansa peliuransa kesällä 2011 perhesyiden vuoksi., mutta palasi kuitenkin tammikuussa 2012, kun hän teki sopimuksen Jukurien kanssa. Paluusen vaikutti Järvisen mukaan elämäntilanteen muutos positiiviseen suuntaan. Lopullisesti Järvinen lopetti uransa keväällä 2014.


title: Pasi Järvinen

text: Järvinen pelasi urallaan 7 B-maaottelua ja osallistui maajoukkueturnaukseen Japanissa.


title: Pasi Järvinen

text: Järvisestä tuli kesäkuussa 2016 Mestiksen kurinpitäjä.


title: SD Eibar

text: Sociedad Deportiva Eibar () on espanjalainen jalkapalloseura Eibarin kunnasta Baskimaalta. Seuran edustusjoukkue pelaa Espanjan korkeimmalla sarjatasolla Primera Divisiónissa.


title: SD Eibar

text: Seura perustettiin sisällissodan jälkeen vuonna 1940 Deportivo Gallon ja Unión Deportiva Eibarresan yhdistyessä, ja se tunnettiin alun perin nimellä Eibar Fútbol Club. Eibar on pelannut 26 kautta Espanjan toiseksi korkeimmalla sarjatasolla Segunda Divisiónissa, ja se voitti sarjan mestaruuden kaudella 2013–2014. Vuosina 1988–2006 se pelasi Segundassa 18 peräkkäistä kautta, mikä on sarjan ennätys. Korkeimmalle sarjatasolle Primera Divisióniin seuran edustusjoukkue nousi ensimmäistä kertaa kaudelle 2014–2015.


title: SD Eibar

text: Seuran kotistadionina toimii alun perin vuonna 1947 valmistunut Ipurua, jolla on 6 000 istumapaikkaa. Tunnettuja Eibarin entisiä pelaajia ovat Espanjan maajoukkueessakin sittemmin esiintyneet José Eulogio Gárate, Xabi Alonso ja David Silva.


title: Kai Syväsalmi

text: Kai Syväsalmi (s. 20. joulukuuta 1984 Tampere) on suomalainen jääkiekkoilija, pelipaikaltaan puolustaja, joka siirtyi kaudeksi 2012–2013 Ranskan pääsarjan Rapaces de Gapiin.


title: Kai Syväsalmi

text: Syväsalmi tuli tunnetuksi Mestis-joukkue TuTon kärkipuolustajana. Hän voitti TuTossa kaksi Mestis-pronssia, sekä yhden Mestis-mestaruuden. Kaudella 2006–2007 Syväsalmi teki Mestis-puolustajien uuden maaliennätyksen (16 maalia), jolloin hänet valittiin All Stars -puolustajaksi.


title: Kai Syväsalmi

text: Kausina 2008–2009 ja 2009–2010 Syväsalmi pelasi Hämeenlinnan Pallokerhossa. 6. toukokuuta 2010 SM-liigaseura KalPa ilmoitti verkkosivuillaan, että Syväsalmi siirtyy joukkueeseen kahden vuoden sopimuksella. Hänellä oli kuitenkin vaikeuksia mahtua KalPan kokoonpanoon kaudella 2010–2011 ja KalPa lainasi hänet tammikuussa loppukaudeksi Tapparaan. KalPa purki Syväsalmen sopimuksen kauden jälkeen, ja hän siirtyi vuoden sopimuksella Mestiksen KooKoohon.


title: Kai Syväsalmi

text: Syväsalmi pelasi KooKoossa vain kauden 2011–2012 alun ja siirtyi sen jälkeen TuToon. Kauden aikana hän teki 42 runko- ja pudotuspelisarjaottelun aikana 28 pistettä. Syväsalmi solmi kaudeksi 2012–2013 sopimuksen Ranskan pääsarjan Rapaces de Gapin kanssa.


title: Kai Syväsalmi

text: Kai Syväsalmi on kaukaista sukua entiselle jääkiekkoilijalle, hyökkääjä Kari Syväsalmelle.


title: François-Auguste Parseval-Grandmaison

text: François-Auguste Parseval-Grandmaison (7. toukokuuta 1759 Pariisi – 7. joulukuuta 1834 Pariisi) oli ranskalainen runoilija ja Ranskan akatemian jäsen. Hän on matemaatikko Marc-Antoine Parsevalin nuorempi veli.


title: François-Auguste Parseval-Grandmaison

text: Aluksi Parseval-Grandmaison suunnitteli taidemaalarin uraa ja opiskeli maalaamista tunnetun taidemaalarin Jacques-Louis Davidin johdolla. Perhe kuitenkin menetti omaisuutensa Ranskan suuren vallankumouksen melskeissä, ja hänen tuli ansaita elantonsa muotokuvamaalarina Ranskan vallankumouksen terrorin aikakaudella.


title: François-Auguste Parseval-Grandmaison

text: Parseval-Grandmaison liittyi Napoleonin joukkoihin. Hän kirjoitti useita runoja uuden johtajan kunniaksi. Hänet nimitettiin Ranskan tiede- ja taidekomission jäseneksi, ja tässä ominaisuudessa hän seurasi Napoleonia tämän sotaretkelle Egyptiin vuonna 1798.


title: François-Auguste Parseval-Grandmaison

text: Parseval-Grandmaison valittiin Ranskan akatemian jäseneksi vuonna 1811, ja sen jälkeen hän omistautui yli kahdenkymmenen vuoden ajan eepoksen kirjoittamiselle. "Filip Augustus" ilmestyi 1826, ja se oli kaksitoista laulua käsittävä eepos, joka ylisti Bouvinesin taistelua yli kymmenellä tuhannella aleksandriinilla.


title: The Winter Wake

text: The Winter Wake on Elvenkingin kolmas studioalbumi, joka julkaistiin 21. maaliskuuta 2006.


title: Combat Mission

text: Combat Mission on videopelisarja, jossa on tällä hetkellä viisi osaa:


title: Eliseo Salazar

text: Eliseo Salazar Valenzuela (s. 14. marraskuuta 1954, Santiago) on entinen chileläinen autourheilija ja Formula 1 -kuljettaja. Hän osallistui 37 osakilpailuun, joissa hän saavutti kolme MM-pistettä.


title: Eliseo Salazar

text: Salazar muistetaan kenties parhaiten tappelusta Nelson Piquet'n kanssa Saksan GP:ssa 1982. Tilanne kehittyi, kun kilpailua johtanut Piquet oli ohittamassa Salazaria kierroksella ja Salazar törmäsi Piquen autoon. Törmäys johti molempien keskeytykseen. Tilanteesta suuttunut Piquet hyökkäsi Salazarin kimppuun.


title: Fatih Akın

text: Fatih Akın (, s. 25. elokuuta 1973 Hampuri, Länsi-Saksa) on saksanturkkilainen elokuvaohjaaja. Hän on toiminut myös useiden elokuviensa käsikirjoittajana ja tuottajana.


title: Fatih Akın

text: Hampurissa syntyneen Akınin vanhemmat ovat turkkilaisia. Isä asettui Saksaan vuonna 1965 ja äiti kolme vuotta myöhemmin.


title: Fatih Akın

text: Akın aloitti 1994 visuaalisen viestinnän opinnot Hampurin kuvataideyliopistossa, josta hän valmistui vuonna 2000. Sittemmin hän on toiminut yliopistossa myös vierailevana professorina.


title: Fatih Akın

text: Akın kuului vuonna 2001 Berliinin ja vuonna 2005 Cannesin elokuvajuhlien tuomaristoon. Hänet pidätettiin 2005, kun hänellä oli yllään hakaristipaita, jonka tarkoituksena oli protestina rinnastaa George W. Bushin hallitus natsi-Saksan johtajiin.


title: Fatih Akın

text: Akın ja hänen vaimonsa Monique saivat pojan 2. syyskuuta 2005.


title: Fatih Akın

text: Akın aloitti uransa elokuvaohjaajana 1990-luvun puolivälissä kahdella lyhytelokuvalla. Hänen ensimmäinen pitkä elokuvansa on "Kurz und schmerzlos" (1998), ja sittemmin hän on ohjannut useita pitkiä elokuvia, kuten road movie "Heinäkuussa" ("Im Juli.", 2000), "Denk ich an Deutschland – Wir haben vergessen zurückzukehren" (2001) ja "Solino" (2002).


title: Fatih Akın

text: Akınin neljäs pitkä elokuva "Suoraan seinään" ("Gegen die Wand", 2004) oli hänen läpimurtonsa ja toi hänelle useita palkintoja, kuten Berliinin elokuvajuhlien Kultaisen karhun sekä European Film Awardsin 2004.


title: Fatih Akın

text: Akınin ohjasi Istanbulin musiikkielämää dokumentoineen elokuvan "Crossing the Bridge – Istanbulin äänet" ("Crossing the Bridge: The Sound of Istanbul", 2005), jossa esiintyi useita tuntemattomia ja tunnettuja turkkilaisia ja kurdilaisia muusikkoja, kuten Sezen Aksu, Ceza ja Aynur. Elokuvan kertojaäänenä on saksalaisen Einstürzende Neubauten -yhtyeen Alexander Hacke.


title: Fatih Akın

text: "Taivaan reunalla" ("Auf der anderen Seite", 2007) voitti Cannesin elokuvajuhlilla parhaan käsikirjoituksen palkinnon ja oli ehdolla Kultaisen palmun saajaksi. Elokuva sai myös ensimmäisen Lux-palkinnon, jonka Euroopan parlamentti myöntää eurooppalaiselle elokuvalle. Elokuva tekstitetään kaikille Euroopan unionin virallisille kielille.


title: Fatih Akın

text: Akınin mukaan "Suoraan seinään" ja "Taivaan reunalla" muodostavat kaksi ensimmäistä osaa trilogiasta, jonka teemoja ovat rakkaus, kuolema ja pahuus. Pahuutta käsittelevästä tulevasta elokuvasta Akın on Sodankylän elokuvajuhlilla 2009 vieraillessaan sanonut, että sen teemana on ego. "Se on pahuuden alku. - - [Pahuus] kasvaa ihmisen egosta."


title: Fatih Akın

text: Saksanturkkilaisten elämä, vaikeudet ja kahdesta erilaisesta identiteetistä johtuva hämmennys ovat usein esiintyviä teemoja Akınin elokuvissa. Akın on noussut saksanturkkilaisten keskuudessa ja Turkissakin ikoniksi.


title: Fatih Akın

text: Akınin ohjaama elokuva "Kuin tyhjästä" () voitti parhaan vieraskielisen elokuvan Golden Globe -palkinnon 2018.


title: The Scythe

text: The Scythe on Elvenkingin neljäs studioalbumi, joka julkaistiin 14. syyskuuta 2007. Albumista on julkaistu myös kahdella lisäkappaleella varustettu versio.Varustetussa versiossa on mukana "The Divided Heart" kappaleen musiikkivideo ja bonuskappale "Horns Ablaze".


title: A.R.G.

text: A.R.G. (lyhenne sanoista Ancient Rotten Graveguards) on Kuusamossa vuonna 1987 perustettu thrash metal -yhtye. Yhtyeen albumeissa lukee pohjoiseen kotipaikkaan viitaten tyylilajina ”porometalli” (), vaikka yhtyeen tyylilaji on selvästi thrash metal. A.R.G. onkin yksi suomalaisen thrash metal -genren pioneereista.


title: A.R.G.

text: Yhtyeen perustivat kitaristi Jari Kelloniemi ja rumpali Pasi Takkula vuonna 1985. Kokoonpano vakiintui paria vuotta myöhemmin kun basisti-laulaja Tepa Karjalainen ja kitaristi Vesa Säkkinen liittyivät yhtyeeseen. A.R.G. voitti Pohjois-Suomen bändimestaruuskilpailun vuonna 1988 ja pääsi voiton ansiosta levyttämään ensisinglensä ”Aggressive Confessor”, jonka tuotti myös kuusamolaisen Zero Nine -yhtyeen Mara Mäntyniemi. Single myi hyvin ja nousi singlelistan kärkipäähän, ja yhtye pääsi tekemään ensimmäistä varsinaista studioalbumiaan.


title: A.R.G.

text: Thrash metal -genre oli Suomessa nousussa tuohon aikaan Stonen ja Airdashin kaltaisten uusien yhtyeiden tullessa pinnalle. A.R.G. julkaisi ensimmäisen albuminsa "Entrance" vuonna 1989. Vaikka albumi sai kritiikkiä soundeistaan niin jäseniltä kuin lehdistöltäkin, se nosti yhtyeen tunnetuksi ympäri Suomea, ja A.R.G. pääsi tekemään kiertueita ympäri maata sekä esiintymään isoille festivaaleille. Yhtye levytti vielä toisen albumin "One World Without the End" (1991), joka oli ensialbumia soundillisesti parempi ja materiaaliltaan monipuolisempi.


title: A.R.G.

text: Metallimusiikin ja sen alalajien noste alkoi kuitenkin laskea heti 1990-luvun alun jälkeen grunge- ja alternative-musiikin noustessa valtavirtaan ja myös A.R.G:n suosio ja toiminta alkoi hiipumaan. Muutaman miehistönvaihdoksen ja demon jälkeen yhtyeen toiminta hiipui ja loppui 1990-luvun puolivälissä.


title: A.R.G.

text: Vuoden 2011 keväällä A.R.G. koottiin uudelleen, ja yhtye tekee keikkoja vuoden 2011 aikana ja 2015 julkaistiin kolmas albumi "Redemption from Refraim".


title: Marcel Ophüls

text: Marcel Ophüls (s. 1. marraskuuta 1927) on dokumenttielokuviin erikoistunut saksalainen ohjaaja. Hän syntyi Max Ophülsin pojaksi Frankfurtissa ja sai Yhdysvaltain kansalaisuuden vuonna 1950.


title: Marcel Ophüls

text: Ophülsille myönnettiin vuonna 1992 Bochumin kaupungin Peter Weiss -palkinto.


title: Suomen Musiikintekijät

text: Suomen Musiikintekijät ry (nimenä 23.10.2017 saakka Säveltäjät ja Sanoittajat Elvis ry) on vuonna 1954 perustettu musiikintekijöiden etujärjestö. Yhdistyksen puheenjohtaja on maaliskuusta 2012 lähtien Kaija Kärkinen. Hänen edeltäjänsä oli Janne Louhivuori. Yhdistyksen toiminnanjohtaja on Aku Toivonen.


title: Suomen Musiikintekijät

text: Yhdistyksen jäseneksi voi liittyä suomalainen tai Suomessa asuva säveltäjä, sanoittaja tai sovittaja, joka hyväksyy yhdistyksen tarkoituksen ja säännöt, ja joka toimii ammattimaisesti musiikintekijänä. Yhdistykseen kuuluu yli 900 jäsentä ja sen toimenkuvaan kuuluvat oikeus- ja sopimusneuvonta, edunvalvonta sekä monipuoliset jäsenpalvelut. Järjestö ottaa aktiivisesti osaa yleiseen kulttuuripoliittiseen toimintaan ja tekijänoikeuteen liittyviin asioihin. Suomen Musiikintekijät ry on Teosto ry:n suurin jäsenjärjestö. Muut jäsenjärjestöt ovat Suomen Säveltäjät ry sekä Suomen Musiikkikustantajat ry.


title: Suomen Musiikintekijät

text: Suomen Musiikintekijät ry julkaisee "Musiikintekijä" -jäsenlehteään (ent. Selvis) ja on perustanut Malmstén-säätiön, joka jakaa apurahoja luovan kotimaisen säveltaiteen edistämiseksi. Lisäksi se myöntää vuosittain "Pro Musiikintekijä" -tunnustuksen (ent. Prix Elvis), joka jaetaan vuosittain henkilölle tai taholle, joka on edistänyt suomalaisen kevyen musiikin asemaa.


title: Suomen Musiikintekijät

text: Vuonna 2016 Suomen Musiikintekijät ry perusti Musiikintekijöiden rahaston. Rahasto edistää ja tukee suomalaisten musiikintekijöiden toimintaa ja työtä jakamalla stipendejä. Rahastoon siirrettävät varat ovat peräisin Kopiosto ry:n Suomen Musiikintekijät ry:lle vuosittain tilittämistä kevyen musiikin teosten valo- ja digikopiointikorvauksista. Stipendejä haetaan ja myönnetyt stipendit julkaistaan sivulla Klaavi.fi.


title: Suomen Musiikintekijät

text: Vuonna 2014 Suomen Musiikintekijät ry oli vastuullinen järjestäjä Pohjoismaisilla elokuvamusiikkipäivillä, jonka yhteydessä jaettiin myös pohjoismainen elokuvamusiikkipalkinto, Harpa-palkinto.


title: Suomen Musiikintekijät

text: Yhdistyksen nimi oli perustettaessa 28.10.1954 Suomen Elokuvasäveltäjät, jonka jälkeen se vaihtoi nimekseen Elokuva- ja Viihdesäveltäjät (ElViS). Nykyinen nimi Säveltäjät ja Sanoittajat Elvis otettiin käyttöön vuonna 1979. 24.10.2017 alkaen yhdistyksen nimi on Suomen Musiikintekijät ry.


title: Suomen Musiikintekijät

text: Suomen Musiikintekijät ry jakaa vuosittain Pro Musiikintekijät -kunniamaininnan henkilölle tai taholle, joka on edistänyt suomalaisen kevyen musiikin asemaa. Kunniamaininta ei sisällä rahallista arvoa. Kunniamaininta oli nimeltään Prix Elvis vuoteen 2016 saakka.


title: Suomen Musiikintekijät

text: Pro Musiikintekijät -kunniamaininnatPrix Elvis -palkinnon saajat


title: Susanne Bier

text: Susanne Bier (s. 15. huhtikuuta 1960 Kööpenhamina, Tanska) on tanskalainen elokuvaohjaaja ja -käsikirjoittaja.


title: Susanne Bier

text: Juutalaiseen perheesen syntynyt Bier opiskeli taidetta Jerusalemin heprealaisessa yliopistossa ja arkkitehtuuria Lontoossa, ennen kuin valmistui Tanskan elokuvakoulusta vuonna 1987. Hänen ensimmäinen elokuvansa "Freud flytter hjemmefra" valmistui vuonna 1991.


title: Susanne Bier

text: Bier nousi kansainväliseen maineeseen Dogma 95:n piirissä tekemällään elokuvalla "Rakastan sinua ikuisesti". Sitä aiemmista elokuvista "Se ainoa oikea" oli ollut suuri kaupallinen menestys. Bier on myöhemmin todennut, että Dogmasta irtautuminen oli vapauttavaa, vaikka se opetti keskittymään tarinaan ja kerrontaan. Hänen tyylikeinojaan on etenkin äärimmäisten kasvoihin keskittyvien lähikuvien käyttö, mikä näkyy jo "Rakastan sinua ikuisesti" -elokuvassa. "Veljeksissä" hän sovelsi niitä loistokkaimmin. Hänen elokuvansa "Häiden jälkeen" (2006) oli Yhdysvalloissa ehdolla parhaan vieraskielisen elokuvan Oscar-palkinnon saajaksi.


title: Susanne Bier

text: Tuotantoyhtiön mukaan suunnitteilla on elokuva Helen Schulmanin teoksesta "This Beautiful Life" (2011), joka kertoo kuinka 15-vuotias poika saa seksimeilin, ja tieto siitä leviää ja paisuu skandaaliksi. Bier kirjoittaa myös käsikirjoituksen.


title: Susanne Bier

text: Vuonna 2013 Euroopan elokuva-akatemia palkitsi Bierin elokuvan "Love Is All You Need" vuoden parhaan eurooppalaisen komedian palkinnolla.


title: Kant-Studien

text: Kant-Studien on saksalainen filosofinen tiedejulkaisu, joka ilmestyy neljästi vuodessa. Se keskittyy pääasiassa Immanuel Kantin filosofiaan: sen historiaan ja tulkintaan liittyviin kysymyksiin, sekä transsendentaaliseen filosofiaan yleisemminkin.


title: Kant-Studien

text: "Kant-Studienin" perusti uuskantilainen filosofi Hans Vaihinger vuonna 1896. Nykyisin sitä julkaisee Mainzin yliopiston Kant-tutkimuslaitos. Julkaisu on yksi 1800-luvun uuskantilaisen liikkeen kestävimpiä saavutuksia ja edelleen merkittävimpiä Kantin ajattelun tutkimuksen lähteitä muun muassa julkaisemiensa bibliografisten tietojen ansiosta.


title: Jee jee

text: Jee jee voi tarkoittaa seuraavia:


title: Jørgen Leth

text: Jørgen Leth (s. 14. kesäkuuta 1937, Århus) on tanskalainen elokuvaohjaaja ja kirjailija.


title: Jørgen Leth

text: Lethin ensimmäinen kirja on julkaistu vuonna 1962. Hänen tuotantonsa tällä alalla käsittää kymmenen runokokoelmaa ja neljä tietokirjaa. Ensimmäisen elokuvansa hän teki vuonna 1963, ja tähän mennessä niitä on kertynyt useampia kymmeniä.


title: Jørgen Leth

text: Tanskaa, ranskaa ja englantia puhuva Leth on eronnut ja hänellä on neljä lasta.


title: Jørgen Leth

text: Lethin tunnetuimpia elokuvia ovat "Det perfekte menneske" (1967), "Armoton sunnuntai" (1976) ja "De fem benspænd" (2003). Hän on asunut vuodesta 1991 Jacmelissa, Haitilla. Vuonna 2005 ilmestyi hänen omaelämäkertansa "Det uperfekte menneske", jonka aiheuttaman julkisen kohun ja paheksunnan seurauksena hän erosi virastaan Tanskan kunniakonsulina Haitiin.


title: Cenelec

text: European Committee For Electrotechnical Standardization (Cenelec) on vuonna 1973 perustettu eurooppalainen sähköalan standardisoimisjärjestö, jonka tarkoituksena on luoda EU- ja EFTA-maiden sähköteollisuudelle yhtenäinen markkina-alue.


title: Cenelec

text: Cenelec laatii Eurooppaan soveltuvat sähköalan EN-standardit, HD-harmonisointiasiakirjat sekä muut vastaavat julkaisut. Sähköalan standardeja (EN + HD) oli olemassa 2007 yli 4 000 kpl (118 000 sivua). Niistä 75 % perustuu kansainvälisiin IEC-standardeihin.


title: Cenelec

text: Julkaisemalla EN-standardeja Cenelec määrittelee vaatimukset sähköteknisille tuotteille ja palveluille Euroopassa. Kansainvälisten sopimusten vuoksi nämä standardit takaavat hyvin pitkälle pääsyn myös maailmanlaajuisille markkinoille. Harmonisoitujen standardien mukaan valmistetut tuotteet voidaan varustaa CE-merkinnällä.


title: Iivo Väänänen

text: Iivar ”Iivo” Väänänen (17. syyskuuta 1887 Kuopion maalaiskunta – 13. huhtikuuta 1959 Kuopion maalaiskunta) oli suomalainen ampuja ja olympiamitalisti.


title: Iivo Väänänen

text: Väänänen voitti pronssia Suomen hirviammunnan kertalaukausten joukkueessa Tukholmassa 1912. Henkilökohtaisessa kilpailussa hän sijoittui 22:nneksi.


title: Iivo Väänänen

text: Väänänen voitti vapaapistoolin Suomen-mestaruuden vuonna 1920. Hän ampui 20 laukauksen kilpailussa tuloksen 174. Vuonna 1922 hän voitti SM-kultaa vapaakiväärin 3 × 30 laukauksen kilpailussa tuloksella 729. Seuraavana vuonna hän oli Suomen-mestari vapaakiväärin kokonaiskilpailussa pistein 731 sekä hirviammunnan kertalaukauksissa.


title: Iivo Väänänen

text: Iivo Väänänen omisti Kuopion maalaiskunnan Kehvon kylässä tilan nimeltään Levälahti. Hän menetti sen konkurssin seurauksena noin vuonna 1930. Kuopion maalaiskunta antoi hänelle ja vaimolleen asuttavaksi samalla kylällä olevan pienen rantapaikan nimeltään Hyrskynniemi, jossa hän asui loppuelämänsä. Vaimo Helvi hoiti kahta lehmää ja Iivo oli Kuopion Savilahdessa ammuslataamolla yövartijana. Matkaa oli soutamalla tai hiihtämällä oli noin kahdeksan kilometriä suuntaansa.


title: Iivo Väänänen

text: Iivo Väänäsen yksi kilpailuase on edelleen (2017) esillä Haminalahden metsästyseuran majalla Haminalahdessa


title: Herbisidi

text: Herbisidit ovat rikkakasvien torjunta-aineita. Tärkeimpiä herbisidejä ovat glyfosaatti, fenoksietikkahapon johdokset (muun muassa MCPA ja diklooriproppi) ja sulfonyyliureat.


title: Herbisidi

text: Graminisidit ovat heiniä torjuvia herbisidejä.


title: Asser Stenbäck

text: Asser Immanuel Stenbäck (vuoteen 1914 Liukku, 10. huhtikuuta 1913 Kälviä – 5. helmikuuta 2006 Helsinki) oli suomalainen teologi, psykiatrian erikoislääkäri ja professori. Hän toimi Suomen Kristillisen liiton kansanedustajana 1970- ja 1980-luvun vaihteessa. Stenbäck muistetaan kielteisesti homoseksuaalisuuteen suhtautuneista seksuaaliteorioistaan.


title: Asser Stenbäck

text: Stenbäckin vanhemmat olivat pastori Paul Sivard Stenbäck ja Hulda Cecilia Sofia Isaksson. Hän pääsi ylioppilaaksi 1929 Ålands Lyceumista ja suoritti teologisen erotutkinnon Helsingin yliopistossa 1934. Stenbäck vihittiin papiksi 1935 ja hän suoritti vielä pastoraalitutkinnon 1952. Aloitettuaan lääketieteen opinnot Stenbäck valmistui lääketieteen kandidaatiksi 1941, lisensiaatiksi 1947 ja lääketieteen ja kirurgian tohtoriksi 1954. Stenbäck suoritti myös filosofian kandidaatin tutkinnon 1948.


title: Asser Stenbäck

text: Papin uralla Stenbäck toimi Merimieslähetysaseman johtajana Ykspihlajassa 1934, Suomen lähetysseuran matkasihteerinä 1934–1935, Jomalan vt. kirkkoherrana 1935–1937, Pietarsaaren seurakunnan virallisena apulaisena 1937–1938, vt. kappalaisena Sipoossa 1939 sekä sodan jälkeen Helsingin pohjoisen ruotsalaisen seurakunnan apulaisena 1945–1947. Hän oli myös uskonnon opettajana Pietarsaaren suomalaisessa yhteiskoulussa 1937–1938 ja Laguksen koulussa Helsingissä 1946–1947.


title: Asser Stenbäck

text: Jatkosodan aikana Stenbäck lähetti rintamalta kirjeitä Suomen Kristillinen Ylioppilasliiton julkaisemaan Ad Lucem -lehteen. Niissä hän muun muassa kehotti kansalaisia taistelemaan Suur-Suomen rajojen levittämiseksi ja kunnioittamaan natsi-Saksan apua Suomen "perivihollisen" tuhoamiseksi.


title: Asser Stenbäck

text: Lääkäriksi valmistuttuaan Stenbäck oli Kivelän sairaalassa hermotautien osaston apulaislääkärinä 1949–1952 ja alilääkärinä 1953–1954, Lapinlahden sairaalassa apulaislääkärinä 1952–1953 ja apulaisylilääkärinä 1954–1957 sekä Hesperian sairaalan johtavana ylilääkärinä 1957–1965. Stenbäck toimi Helsingin yliopiston psykiatrian dosenttina 1957–1967 sekä Turun yliopiston psykiatrian professorina 1965–1967 ja Helsingin yliopiston psykiatrian apulaisprofessorina 1967–1976.


title: Asser Stenbäck

text: Stenbäck oli Suomen Kristillisen Liiton kansanedustajana 1979–1983 edustaen Helsingin kaupungin vaalipiiriä. Hän toimi myös presidentin valitsijamiehenä vuoden 1978 presidentinvaaleissa ja oli Helsingin kaupunginvaltuuston jäsen 1981–1984. Stenbäck oli Suomen psykiatriyhdistyksen puheenjohtajana 1958–1964, Suomen ruotsalaisen kristillisen ylioppilasliiton hallituksen puheenjohtajana 1940–1953 ja Suomen kristillisen ylioppilasliiton hallituksen puheenjohtajana 1957–1961 sekä Pohjoismaisen psykiatrisen yhteistyövaliokunnan puheenjohtajana 1965–1969.


title: Asser Stenbäck

text: Stenbäck oli naimisissa vuosina 1945–1999 farmaseutti Margit Viola Lindholmin kanssa. Perheessä oli neljä tytärtä ja yksi poika.


title: Asser Stenbäck

text: Stenbäck puhutteli Bodominjärven murhista myöhemmin syytettyä ja syytteistä vapautettua Nils Gustafssonia hypnotisoituaan hänet. Stenbäck piti Gustafssonia syyttömänä rikoksiin. Poliisi puhutteli Stenbäckiä helmikuussa 2005 Bodomin tapahtumista. Stenbäck ei edelleenkään uskonut Gustafssonin syyllisyyteen. Oikeudenkäynnissä Stenbäckin ei tarvinnut todistaa korkean ikänsä vuoksi.


title: Asser Stenbäck

text: Stenbäckin pääteoksena voidaan pitää yhdessä Lauri Pautolan kanssa vuonna 1952 kirjoitettua teosta "Lapsuus- ja nuoruusiän sukupuolinen kehitys ja kasvatus". Se oli piispa Eelis Gulinin johtaman sukupuoli- ja siveellisyyskasvatustoimikunnan tilaama opas, joka oli tarkoitettu muun muassa opettajien, kunnanlääkärien, kirkkoherranvirastojen ja erilaisten nuorisojärjestöjen käyttöön. Stenbäckin sukupuoliteorioiden mukaan mies oli "aktiivinen etsiessään kohdettaan", naisen aktiivisuus puolestaan ilmeni "passiivisena antautumishaluna". Stenbäck piti itsetyydytystä ja homoseksuaalisuutta luonnonvastaisina häiriöinä, koska ne eivät palvelleet seksuaalisuuden päätehtäviä, jotka olivat lapsen siittäminen ja synnyttäminen. Hän myös väitti itsetyydytyksen olevan "oire ihmisen sielunrakenteessa piilevästä viasta tai sairaudesta", joka rasittaa sukupuolielimiä ja hermostoa, heikentää luonnetta ja vaarantaa ihmisen koko persoonallisuuden kehittymisen.


title: Asser Stenbäck

text: Homoseksuaalisuutta Stenbäck piti perverssinä fiksaationa, jossa sukuelimiä ei käytetä luonnon määräämään tarkoitukseen. Hänen mukaansa muun muassa lapsen hemmotteleva kasvatus saattaa aiheuttaa elinikäisen homoseksuaalisuuden. Heiltä Stenbäck vaati pidättyvyyttä ja ehdotti ennaltaehkäisynä homoseksuaalinen siirtoa pois paikkakunnalta sekä nuorten kerhojen, uimarantojen ja yleisten käymälöiden valvontaa. Hän suositteli myös homoseksuaalien kastrointia, joita tehtiinkin Suomessa 1950-luvulla. Stenbäckin mukaan moni taipumus ja ominaisuus, joka ei homoseksuaalisuuden vuoksi ole ihmisellä päässyt kehittymään, tulee esille ja pääsee kastraation johdosta oikeuksiinsa.


title: Asser Stenbäck

text: Stenbäckin ja Pautolan vuonna 1952 julkaisema teos ei sisältänyt yhtään lähdeviitettä, joten se ei ilmeisesti perustunut mihinkään tieteelliseen tutkimukseen vaan sisälsi ainoastaan Stenbäckin omia henkilökohtaisia käsityksiä. Kirjan sisältö säilyi kuitenkin vallitsevana homoseksuaalisuutta käsittelevänä psykiatrisena tietona Suomessa aina 1970-luvulle saakka. Sen korvasivat vuosikymmenen alkupuolella Kalle Achtén julkisuuteen tuomat näkemykset, jotka perustuivat muun muassa amerikkalaisen psykoanalyytikon Irving Bieberin 1960-luvun alussa tekemiin tutkimuksiin.


title: Asser Stenbäck

text: Asser Stenbäckin vaikutusta pidetään yleisesti merkittävimpänä seksuaalivähemmistöjen oikeuksien jarruttajana 1960- ja 1970-luvun Suomessa. 1960-luvulla Stenbäck toimi kirkon psykiatrisena asiantuntijana, ja hänen ajatuksensa pääsivät sellaisenaan vuonna 1966 julkaistuun piispojen ohjekirjaan. Kun homoseksuaalisuuden kriminalisoinnista luovuttiin Suomessa vuonna 1971, jäi Stenbäckin ansiosta lakiin vielä ns. "kehotuspykälä", joka kielsi homoseksuaalisuuteen yllyttämisen. Virallisesti se poistui vasta rikoslain uudistuksen yhteydessä vuonna 1999. Stenbäck itse teki 1970-luvulla lain perusteella ainakin kaksi rikosilmoitusta Yleisradion ohjelmista. Vielä 1990-luvun alussa hän toimi aktiivisesti homoseksuaalisuutta vastaan tuomalla Suomeen kiistellyn eheytysliikkeen, jota hän esitteli vuonna 1993 julkaistussa kirjassaan "Mitä homoseksuaalisuus on?"


title: Asser Stenbäck

text: Vuonna 1986 Freud Marx Engels & Jung -yhtye levytti Stenbäckistä kertovan pilkkalaulun "Asseri (Vedä käteen Asser Stenbäck)", jossa arvosteltiin Stenbäckin näkemyksiä homoseksuaalisuudesta.


title: Elämän viemää – 32 Marstion parasta

text: Elämän viemää – 32 Marstion parasta on suomalaisen laulajan Harri Marstion 2 CD:n kokoelma-albumi. Se julkaistiin vuonna 2002. Kokoelma on tähän mennessä Marstion kattavin, sisältäen kaikki hänen parhaat kappaleensa vuosilta 1982-2002.


title: Hugues Aufray

text: Hugues Aufray (oik. Hugues Jean Marie Auffray, s. 18. elokuuta 1929) on ranskalainen laulaja. Hänellä on espanjalaisia sukujuuria, ja hänen tuotantoonsa kuuluu myös espanjankielisiä lauluja. Hän syntyi Neuilly-sur-Seinessä.


title: Hugues Aufray

text: Aufray edusti Luxemburgia Eurovision laulukilpailussa 1964 kappaleella "Dès que le printemps revient". Hän sijoittui neljänneksi Italian, Yhdistyneen kuningaskunnan ja Monacon edustajien jälkeen.


title: Hugues Aufray

text: Aufray tunnetaan muiden laulujensa ohella ranskankielisistä coverversioista Bob Dylanin musiikista. Hänen sisarensa oli näyttelijä Pascale Audret.


title: William B. Bankhead

text: William Brockman Bankhead (12. huhtikuuta 1874 – 15. syyskuuta 1940) oli yhdysvaltalainen lakimies ja demokraattisen puolueen poliitikko. Hän istui Alabaman osavaltion edustajainhuoneessa 1900–1901 ja Yhdysvaltain edustajainhuoneessa Alabaman edustajana vuodesta 1917 kuolemaansa asti. Edustajainhuoneen puhemies hän oli vuodesta 1936 niin ikään kuolemaansa asti.


title: Bonnie Bartlett

text: Bonnie Bartlett (s. 20. kesäkuuta 1929) on yhdysvaltalainen näyttelijä.


title: Bonnie Bartlett

text: Bartlett syntyi Wisconsinissa ja tuli jo 1950-luvulla tunnetuksi roolistaan sarjassa "Love of Life". Bartlett on näytellyt myös Pieni talo preerialla -sarjassa (Mrs Snider). Kenties tunnetuin rooli on Ellen Craigin osa sarjassa "Sairaalan syke"; kyseinen ansio toi näyttelijättärelle kaksi Emmy-palkintoa vuosina 1986 ja 1987.


title: Bonnie Bartlett

text: Bartlett on ollut 30. kesäkuuta 1951 alkaen naimisissa näyttelijä William Danielsin kanssa. Parille vuonna 1961 syntynyt poika kuoli jo ensimmäisen elinpäivänsä jälkeen. Myöhemmin Bartlett ja Daniels ottivat kaksi adoptiolasta: Michaelin ja Robertin.


title: Barbara Hale

text: Barbara Hale (18. huhtikuuta 1922 DeKalb, Illinois – 26. tammikuuta 2017 Sherman Oaks, Kalifornia) oli yhdysvaltalainen näyttelijä. Hänelle myönnettiin vuonna 1959 Emmy-palkinto roolistaan televisiosarjasta "Perry Mason yllättää". Hale esiintyi myös esimerkiksi elokuvissa "Ikkuna" (1949) ja "Kiitorata" (1970). Hänellä on tähti Hollywood Walk of Famella.


title: Barbara Hale

text: DeKalbissa, Illinoisissa syntyneen Halen vanhemmat olivat Willa Colvin ja Luther Ezra Hale. Hänellä oli skotlantilais-irlantilaisia sukujuuria. Hän meni vuonna 1946 naimisiin näyttelijä Bill Williamsin kanssa. Avioliitosta syntyi kolme lasta, joista yksi on näyttelijä William Katt. Avioliitto kesti, kunnes Barbara Hale jäi leskeksi 21. syyskuuta 1992. Hale tunnusti bahai-uskoa.


title: Barbara Hale

text: Hale kuoli 94-vuotiaana kotonaan Kalifornian Sherman Oaksissa 26. tammikuuta 2017.


title: Mekanismin suunnittelu

text: Mekanismin suunnittelu on taloustieteen osa-alue, jolla sovelletaan peliteorian menetelmiä. Mekanismin suunnittelun tavoitteena on luoda säännöt pelille, jolla saavutetaan haluttu lopputulos. Voidaan esimerkiksi suunnitella huutokauppa, jonka avulla saadaan järjestäjän kannalta paras ostaja. Mekanismin suunnittelun ideana on luoda järjestelmä, joka luo pelaajille kannustimet toimia suunnittelijan tavoitteiden mukaan. Ala liittyy läheisesti myös sopimusteoriaan.


title: Mekanismin suunnittelu

text: Mekanismin suunnittelun teoria on pääosin taloustieteen tutkijoiden kehittämää, mutta alaa tutkivat myös matemaatikot, tietotekniikan sekä sähkötekniikan tutkijat.


title: Mekanismin suunnittelu

text: Nobelin taloustieteen palkinto myönnettiin vuonna 2007 mekanismin suunnittelun teorian perusteiden kehittämisestä Leonid Hurwiczille, Eric Maskinille ja Roger Myersonille.


title: Erigone

text: Erigone viittaa seuraaviin asioihin:


title: Miljoonan ruusun maa

text: Miljoonan ruusun maa on Joel Hallikaisen yhdeksäs iskelmäalbumi, joka julkaistiin syksyllä 2007. Kyseessä oli jo kolmas häneltä julkaistu albumi saman vuoden aikana; vuoden alkupuoliskolla ilmestyivät gospel-levyt "Tule rauhan henki" ja "Surun sillalla".


title: Miljoonan ruusun maa

text: Kaikki kappaleet säveltänyt ja sanoittanut Joel Hallikainen, ellei toisin mainittu.


title: Crescent

text: Crescent (lat. "crescendo", 'kasvaa', engl. 'Kuunsirppi') on ruotsalainen polkupyörämerkki, jonka tuotanto aloitettiin vuonna 1908. Vaikka Crescent on ruotsalainen polkupyörä, sen juuret juontavat Chicagoon, jossa Western Wheel Works valmisti polkupyöriä Crescent-merkillä. Crescentin tuotantolaitos sijaitsee Varbergissa, jossa on myös polkupyörämuseo.


title: Crescent

text: 1990-luvun loppupuolelta lähtien Crescent on kuulunut Cycleurope-konserniin, kuten myös Monark ja Bianchi.


title: The Monist

text: The Monist: An International Quarterly Journal of General Philosophical Inquiry on yhdysvaltalainen filosofinen tiedejulkaisu. Se on perustettu vuonna 1888, jonka ansiosta se on yksi vanhimpia filosofisia julkaisuja. Julkaisu ei kuitenkaan ilmestynyt vuosien 1936–1962 välisenä aikana.


title: The Monist

text: "The Monist" julkaisee teemanumeroita erilaisista filosofisista aiheista. Julkaisua ovat toimittaneet Paul Carus (1890–1919), Mary Hegeler Carus (1919–1936), Eugene Freeman (1962–1983), John Hospers (1983–1991) ja Barry Smith (1991–).


title: Marstio

text: Marstio on suomalaislaulaja Harri Marstion debyyttialbumi. Se julkaistiin vuonna 1982 Discophonin Kerberos -levymerkillä.


title: Marstio

text: Kaikki kappaleet sovittanut Pedro Hietanen.


Keeper of the Seven Keys: The Legacy World Tour 2005–2006 on yhteisnimitys power metal -yhtye Helloweenin vuonna 2007 julkaistulle musiikki-DVD:lle ja livealbumille. Albumin virallinen nimi on Live in Sao Paulo ja DVD:n Live On 3 Continents. Kappaleet nauhoitettiin kolmen konsertin aikana São Paulossa, Sofiassa ja Tokiossa. Tallenteesta julkaistiin myös neljän levyn erikoisversio, joka sisältää sekä CD- että DVD-version.


title: Ethics

text: Ethics on englanninkielinen, neljästi vuodessa ilmestyvä filosofinen tiedejulkaisu, jota julkaisee The University of Chicago Press. Se on perustettu vuonna 1890. "Ethics" on keskittynyt moraalifilosofiaan, poliittiseen filosofiaan ja oikeusfilosofiaan. Siinä julkaistut artikkelit käsittelevät myös taloutta ja yhteiskuntateoriaa. Lisäksi siinä julkaistaan keskusteluja ja kirja-arvosteluja.


title: A Date With Mr. Marstio

text: A Date With Mr. Marstio on suomalaislaulaja Harri Marstion toinen studioalbumi. Se julkaistiin vuonna 1984.


title: A Date With Mr. Marstio


title: Andrei Kirilenko

text: Andrei Kirilenko voi viitata seuraaviin:


title: Erigone (mytologia)

text: Erigone oli kreikkalaisessa mytologiassa kahden eri naishahmon nimi.


title: Erigone (mytologia)

text: Erigone oli Ikarioksen, jonka luona Dionysos vieraili Ateenassa, tytär. Hänen isänsä sai vieraaltaan lahjaksi vieraanvaraisuudestaan viiniköynnöksen ja taidon valmistaa viiniä. Hän halusi esitellä uuden juomaan naapureilleen, mutta kun hän antoi eräiden paimenien maistaa sitä, nämä runsaan juomisen tuloksena juopuivat, ja luullen Ikarioksen myrkyttäneen heidät, tappoivat tappoivat tämän. Päivän taas valjettua ja paimenten selvittyä he ymmärsivät asioiden laidan ja hautasivat ruumiin. Erigone huolestui isästään, kun tämä ei palannutkaan metsästämästä, ja lopulta lähti etsimään tätä koiransa Mairan avulla. Löydettyään isänsä ruumiin hän suruissaan tämän kohtalosta hirttäytyi. Hänen koiransakin kerrotaan tämän jälkeen surmanneen itsensä hukuttautumalla kaivoon.


title: Erigone (mytologia)

text: Rangaistukseksi tästä Dionysos sai ateenalaisten tyttäret vimmaan käyttäytyä samalla tavoin; kerrotaan, että Erigone olisi itse rukoillut näille samaa kohtaloa kuin itselleen ennen kuin hän surmasi itsensä. Kun nämä tiedustelivat Apollonilta itsemurhien syytä, he saivat vastaukseksi piittaamattomuutensa Ikarioksen ja Erigonen kohtalosta. Näin sai alkunsa vuosittainen juhla, jossa puihin ripustettiin hirtettyjä nukkeja ja annettiin juomauhreja näiden kahden muistolle.


title: Erigone (mytologia)

text: Dionysoksen tai Zeuksen kerrotaan nostaneen Erigonen taivaalle Neitsyen tähdistöksi ja hänen koiransa Mairan Ison koiran tähdistöksi.


title: Erigone (mytologia)

text: Erigone oli Aigisthoksen ja Klytaimestran tytär ja Agamemnonin puoliso. Oresteen, velipuolensa, kanssa hän sai pojan, joka sai nimen Penthilos.


title: Belgian Grand Prix 1981

text: Belgian Grand Prix 1981 oli Formula 1 -sarjan osakilpailu, joka ajettiin 17. toukokuuta 1981 Zolderin radalla Belgiassa. Kilpailun voitti Williamsilla ajanut Carlos Reutemann, jolle voitto oli kauden toinen.


title: Robert Vaughn

text: Robert Francis Vaughn (22. marraskuuta 1932 New York, New York – 11. marraskuuta 2016 Ridgefield, Connecticut) oli yhdysvaltalainen näyttelijä.


title: Robert Vaughn

text: Vaughn tuli tunnetuksi sekä televisiosta että elokuvista. 1960-luvulla hänellä oli rooli televisiosarjassa "Napoleon Solo" ("The Man from U.N.C.L.E.", 1964–1968), ja vuonna 1978 hänelle myönnettiin Emmy-palkinto. Etsivä Harry Rulen roolissa Vaughn oli 1970-luvun sarjassa "The Protectors".


title: Robert Vaughn

text: Vaughn oli vuonna 1959 ehdolla parhaan miessivuosan Oscar-palkinnon saajaksi roolistaan elokuvassa "Mies Philadelphiasta" (1959). Hänet nähtiin television rikossarjassa "Columbo" kaksi kertaa. Myöhempiin rooleihin kuuluvat muun muassa roolit elokuvissa "Sekopallo" (1998) ja "Pootie Tang – supersankari" (2001). 2000-luvulla Vaughn esiintyi myös televisiosarjassa "Kelmien kerho".


title: Robert Vaughn

text: Vaughn sai tähden Hollywood Walk of Famella vuonna 1998. Hän oli vuodesta 1974 naimisissa Linda Staabin kanssa. Vaughn oli viimeinen elossa oleva näyttelijä vuonna 1960 ilmestyneen westernelokuvan "7 rohkeata miestä" sankareista.


title: Revue philosophique

text: Revue philosophique de la France et de l’étranger on ranskalainen filosofinen tiedejulkaisu, jonka perusti Théodule Ribot vuonna 1876. Sitä julkaisee Pariisissa Presses Universitaires de France. "Revue philosophique" ilmestyi aluksi kuukausittain, sittemmin neljästi vuodessa. Se julkaisee sekä tieteellisiä filosofisia artikkeleita että kirja-arvosteluja.


title: Cycleurope-konserni

text: Cycleurope-konserni on polkupyöräalan yritys. Konsernin tuotemerkkeihin kuuluvat Bianchi, Crescent, Monark sekä Spectra.


title: Cycleurope-konserni

text: Cycleurope on nykyisin kansainvälinen ja sen juuret ulottuvat 1950-luvulle saakka. Alusta lähtien Cycleuropen tuotteisiin lukeutuivat polkupyörät sekä polkupyörätarvikkeet ja varaosat.


title: Patrick McGoohan

text: Patrick Joseph McGoohan (19. maaliskuuta 1928 Astoria, Queens, New York – 13. tammikuuta 2009 Santa Monica, Kalifornia) oli yhdysvaltalaissyntyinen irlantilainen näyttelijä. Hän tuli 1960-luvulla tunnetuksi televisiosarjoista "Danger Man" ja "Saarroksissa". McGoohanin mieleenpainuvia rooleja elokuvissa ovat muun muassa "Pako Alcatrazista" (1979), "Braveheart – taipumaton" (1995) ja John Grishamin romaaniin perustuva "On aika tappaa" (1996). McGoohan palkittiin kahdella Emmy-palkinnolla vuosina 1975 ja 1990 rooleistaan televisiosarja Columbossa.


title: Patrick McGoohan

text: McGoohan oli vuodesta 1951 naimisissa Joan Drummondin kanssa, ja heillä oli kolme lasta.


title: Patrick McGoohan

text: McGoohan oli Peter Falkin läheinen ystävä, jonka vastanäyttelijänä hän toimikin peräti neljässä Columbo-televisioelokuvassa, joista kaksi roolisuoritusta palkittiin Emmyllä vuosina 1975 ja 1990. Hän myös ohjasi joitakin jaksoja.


title: Patrick McGoohan

text: McGoohan lainasi äänensä televisiosarja "Simpsoneiden" jaksoon "Homerin kotisivu" ("The Computer Wore Menace Shoes"), joka parodioi hänen tähdittämäänsä sarjaa "Saarroksissa".


title: Patrick McGoohan

text: McGoohan menehtyi sairaalassa Santa Monicassa, Kaliforniassa lyhyen sairauden jälkeen.


title: Archiv für Geschichte der Philosophie

text: Archiv für Geschichte der Philosophie on saksalainen filosofinen tiedejulkaisu, jonka perusti Ludwig Stein vuonna 1888 ja uudelleen Paul Wilpert vuonna 1960. Se oli yksi varhaisimpia varsinaisia filosofisia tiedejulkaisuja. Julkaisu on keskittynyt filosofian historiaan antiikista 1900-luvulle.


title: Archiv für Geschichte der Philosophie

text: Julkaisussa ilmestyy vuodessa kolme numeroa, yhteensä noin 360 sivua. Artikkeleita julkaistaan sekä saksan, englannin, ranskan että italian kielillä.


title: Émile Augier

text: Guillaume Victor Émile Augier (7. syyskuuta 1820 Valence, Ranska – 25. lokakuuta 1889 Croissy-sur-Seine) oli ranskalainen runoilija ja dramaturgi, joka oli myös Ranskan akatemian jäsen.


title: Émile Augier

text:
Émile Augier oli tunnetun ranskalaisen romaanikirjailija Guillaume Pigault-Lebrunin lapsenlapsi. Hän syntyi Valencessa porvarilliseen, arvostettuun ja hyvin toimeentulevaan perheeseen. Hän sai huolellisesti suunnitellun ja toteutetun kasvatuksen, ja kun hänen perheensä muutti Pariisiin vuonna 1828, hän jatkoi loistavasti edenneitä opintojaan kuuluisassa lycée Henri-IV -koulussa, jossa hänen koulutoverinaan oli Aumalen herttua, Ranskan kuninkaan Ludvig Filipin poika. Sen jälkeen olivat vuorossa oikeustieteen opinnot yliopistossa, ja hänen tarkoituksensa oli suuntautua tuomarin tehtäviin. Samalla hän kuitenkin kirjoitteli näytelmiä. Hänen draamanäytelmänsä "La cigué" saavutti vuonna 1844 suunnattoman suosion, kun sitä esitettiin Odéon-teatterissa. Näytelmä ei ollut kelvannut Comédie-Françaisen ohjelmistoon.
Alku dramaattisen näyttämötaiteen kirjoittajan uralle oli hieno, ja sen jälkeen hänen uraansa viitoittivat suuret menestykset. Hänet valittiin Ranskan akatemiaan 1857. Vuonna 1862 hän hyökkäsi näytelmällään "Le Fils de Giboyer" yhteiskunnan pappisvaltaisuutta vastaan. Näytelmä esitettiin vain keisari Napoleon III:n henkilökohtaisen asiaan puuttumisen jälkeen. Hänen viimeinen näytelmänsä, komedia "Les Fourchambault" esitettiin vuonna 1879


title: Émile Augier

text: Émile Augier sai myös Ranskan arvostetuimpiin kuuluvan kunniamerkin, Ranskan kunnialegioonan suurupseerin arvomerkin.


title: Andrei Kirilenko (koripalloilija)

text: Andrei Gennadjevitš Kirilenko (, s. 18. helmikuuta 1981 Iževsk, Venäjän SFNT, Neuvostoliitto) on venäläinen urheiluvaikuttaja ja kilpauransa päättänyt koripalloilija. Hän edusti urallaan venäläisiä Pietarin Spartakia, Moskovan TsSKA:a ja NBA-joukkueita Utah Jazz, Minnesota Timberwolves ja Brooklyn Nets.


title: Andrei Kirilenko (koripalloilija)

text: Kirilenko oli ensiottelussaan 18. tammikuuta 1997 nuorin Venäjän superliigassa esiintynyt pelaaja. Venäjän maajoukkueessa hän pelasi Sydneyn kesäolympialaisissa 2000, jolloin maa oli kahdeksas ja Lontoossa 2012, jolloin Venäjä voitti pronssia. EM-kilpailuista Kirilenko voitti Venäjän maajoukkueessa kultaa vuonna 2007, jolloin hänet valittiin kisojen arvokkaimmaksi pelaajaksi, ja pronssia vuonna 2011.


title: Andrei Kirilenko (koripalloilija)

text: Kirilenko sai Yhdysvaltain kansalaisuuden vuonna 2011. Hänet tunnettiin lempinimellä AK-47, koska hänen pelaajanumeronsa oli 47, nimikirjaimensa AK, ja hän syntyi Iževskin kaupungissa, jossa kuuluisa samanniminen rynnäkkökivääri suunniteltiin.


title: Andrei Kirilenko (koripalloilija)

text: Kirilenko oli NBA:n vuoden 1999 varaustilaisuudessa Utah Jazzin ensimmäisen kierroksen varaus. Hänestä tuli nuorin eurooppalainen NBA:han varattu pelaaja 18 vuoden, neljän kuukauden ja 11 päivän ikäisenä 30. kesäkuuta 1999. Hän liittyi Utah Jazziin kaudella 2001–2002. Hän sijoittui kolmanneksi levypallotilastossa ja neljänneksi pallonriistoissa kaudella 2003–2004. Hän oli NBA:n historiassa, David Robinsonin ohella, toinen pelaaja, joka oli kymmenen parhaan joukossa kummassakin tehotilastossa. NBA-kaudella 2005–2006 Kirilenko oli liigan paras heittojen torjuja ja puolustaja.


title: Andrei Kirilenko (koripalloilija)

text: Vuonna 2011, kymmenen Utah Jazzissa pelatun kauden jälkeen, Kirilenko palasi NBA:n työsulun alettua Moskovan TsSKA:han ja jatkoi Venäjällä myös työsulun päätyttyä. Hänet nimettiin toukokuussa 2012 Euroliiga-kauden 2011–2012 arvokkaimmaksi pelaajaksi. Hän oli johdattamassa joukkuettaan Euroliigan loppuotteluun, jossa se kuitenkin hävisi Olympiakosille.


title: Andrei Kirilenko (koripalloilija)

text: Heinäkuussa 2012 Kirilenko teki vapaana pelaajana kaksivuotisen ja 20 miljoonan dollarin arvoisen sopimuksen NBA-seura Minnesota Timberwolvesin kanssa. Hän edusti seuraa kuitenkin vain yhden kauden ajan ja siirtyi kesällä 2013 Brooklyn Netsiin.


title: Andrei Kirilenko (koripalloilija)

text: Kirilenko ilmoitti lopettavansa pelaajauransa kesäkuussa 2015. Elokuussa hänet valittiin sekavassa tilassa olleen Venäjän koripalloliiton puheenjohtajaksi.


title: Juri Tjukalov

text: Juri Sergejevitš Tjukalov (; 4. heinäkuuta 1930 – 19. helmikuuta 2018) oli Neuvostoliittoa edustanut kilpasoutaja ja olympiavoittaja.


title: Juri Tjukalov

text: Tjukalov oli ensimmäinen neuvostoliittolainen soudun olympiavoittaja. Hän voitti yksiköitten olympiakultaa Helsingissä 1952 ja Aleksandr Berkutovin kanssa pariairokaksikoitten olympiakultaa Melbournessa 1956. Vielä Rooman 1960 olympialaisissa Berkutov ja Tjukalov saivat hopeaa.


title: Juri Tjukalov

text: Pariairokaksikoitten Euroopan mestaruuden Tjukalov ja Berkutov voittivat viidesti.


title: Juri Tjukalov

text: Tjukalov toimi Neuvostoliiton soutumaajoukkueen päävalmentajana vuosina 1968–1972.


title: Revue de métaphysique et de morale

text: Revue de métaphysique et de morale on ranskalainen filosofinen tiedejulkaisu, joka on perustettu vuonna 1893. Sen perustajia olivat Xavier Léon, Léon Brunschvicg, Élie Halévy, Célestin Bouglé ja Dominique Parodi. Alun perin julkaisu syntyi idealismin hengessä vastustamaan positivistista filosofiaa. Nykyisin julkaisu ilmoittaa olevansa koulukunnista riippumaton.


title: G. I. Joe: Sigma 6

text: G. I. Joe: Sigma 6 on yhdysvaltalainen animaatiosarja, jonka animoinnista vastasi japanilainen GONZO. Se on samalla myös Hasbron tuottama lelusarja, armeijahenkisistä toimintahahmoista ja muista leluista. Itse animaatiosta tuotettiin 26. jaksoa, kahden tuotantokauden verran ja myös kuusi numeroa kestänyt lyhytsarjakuva Devil's Due Productions -yhtiön julkaisemana.


title: G. I. Joe: Sigma 6

text: Amerikan armeijan valiojoukot, Joet, taistelevat armotonta ja vallanhimoista terroristiorganisaatiota COBRA'a vastaan. Uusi ryhmä nimeltä SIGMA 6 ja heidän johtajansa Duke määrättiin erityistehtävää varten pysäyttämään COBRA ja heidän jokaisen maailmanvalloitussuunnitelmansa.


title: Hannu Kangas

text: Hannu Antero Kangas (s. 26. toukokuuta 1968) on suomalainen yleisurheiluvalmentaja ja entinen keihäänheittäjä. Hän toimi Suomen Urheiluliiton keihäänheiton lajivalmentajana vuosina 2005–2011. Hän on valmentanut Tero Pitkämäkeä koko tämän uran ajan. Lisäksi hän valmensi Teemu Wirkkalaa elokuuhun 2010 saakka ja nykyään hän toimii myös tyttärensä, Jenni Kankaan valmentajana.


title: Hannu Kangas

text: Suomen Urheiluliitto on valinnut Kankaan vuoden valmentajaksi vuosina 2004, 2007 ja 2010.


title: Hannu Kangas

text: Kankaan ennätys keihäänheitossa on miesten 800 gramman keihäällä 72,48 metriä.


title: Hannu Kangas

text: Siviiliammatiltaan Kangas on luokanopettaja ja työskentelee Kuortaneella Alvarin koulussa.


title: Pernell Roberts

text: Pernell Elvin Roberts (18. toukokuuta 1928 – 24. tammikuuta 2010 Malibu, Kalifornia) oli yhdysvaltalainen näyttelijä.


title: Pernell Roberts

text: Roberts syntyi Waycrossissa, Georgiassa, ja tuli tunnetuksi Adam Cartwrightin roolistaan televisiosarjassa "Bonanza" vuosina 1959–1965. Hänellä oli vuosina 1979–1986 päärooli sarjassa "Trapper John, M.D.".


title: Pernell Roberts

text: Etupäässä televisiosta tunnetulla Robertsilla on ollut osia myös elokuvissa, muun muassa "Lainsuojattoman jäljillä", ja hänet nähtiin vuonna 2001 vierailijana sarjassa "".


title: Pernell Roberts

text: Pernell Robertsin kolme ensimmäistä avioliittoa päättyivät eroon. Hänellä oli ensimmäisestä avioliitostaan Vera Mowryn kanssa yksi poika, Jonathan Roberts, joka kuoli vuonna 1989 moottoripyöräonnettomuudessa 37-vuotiaana. Kuollessaan Pernell Roberts oli aviossa neljännen kerran, Eleanor Criswellin kanssa. Hän menehtyi kotonaan haimasyöpään.


title: Jim Rathmann

text: Richard 'Jim' Rathmann (16. heinäkuuta 1928 − 23. marraskuuta 2011) oli yhdysvaltalainen kilpa-ajaja ja Dick Rathmannin veli.


title: Jim Rathmann

text: Hän osallistui Indianapolis 500 -kilpailuun 14 kertaa kausilla 1949-1950 ja 1952–1963, joista 1950-1960 kuuluivat Formula 1 -sarjaan. Jim voitti Indianapolis 500 -kilpailun vuonna 1960. Voitto oli merkittävä siinä mielessä, että kilpailun aikana tapahtui eniten kärkipaikanvaihdoksia, kun Rathmann nousi keskivaiheilta kärkeen ja kävi kilpailun puolivälissä taistelun Rodger Wardia vastaan, jonka hän voitti paremman renkaiden säästämistaktiikkansa ansiosta.


title: Jim Rathmann

text: Dick ja Jim Rathmann vaihtoivat nimiään vuonna 1946, jotta Dick voisi kilpailla alaikäisenä, ja pian Dick sekä Jim omaksuivat uudet nimensä pitäen ne itsellään.


title: Jim Rathmann

text: Rathmann siirtyi eläköityessään auttamaan veljeään heidän Chevroletia myyvään autoliikkeeseen. Hänet kelpuutettiin Motorsports Hall of Fame of Americaan 15. elokuuta 2007. Rathmann kuoli vuonna 2011.


title: Strip-tease (albumi)

text: Strip-tease on suomalaislaulaja Harri Marstion kolmas studioalbumi. Se on myös Marstion ensimmäinen suomenkielinen albumi. Levy julkaistiin vuonna 1986.


title: Strip-tease (albumi)

text: Kaikki sävellykset Harri Marstio, paitsi B5 Safka Pekkonen. Kaikki sanoitukset Jukka Itkonen. Sovitukset Marstio-yhtye.


title: Juri Malyšev (soutaja)

text: Juri Aleksandrovitš Malyšev (, s. 1. helmikuuta 1947) on Neuvostoliittoa edustanut entinen kilpasoutaja ja olympiavoittaja.


title: Juri Malyšev (soutaja)

text: Malyšev voitti yksikkösoudun olympiakultaa Münchenissä 1972. Se jäi hänen ainoaksi arvokisamitalikseen.


title: Huoneestasi loistaa valo

text: Huoneestasi loistaa valo on suomalaislaulaja Harri Marstion neljäs studioalbumi. Se julkaistiin vuonna 1988.


title: Huoneestasi loistaa valo

text: Kaikki kappaleet säveltänyt Harri Marstio ja sanoittanut J. Itkonen, ellei toisin mainittu.


title: Andy Soucek

text: Andy Christian Soucek (s. 14. kesäkuuta 1985 Madrid) on espanjalainen autourheilija. Hän ajoi kaudella 2007 GP2-sarjassa David Price Racing -tallissa ollen loppupisteissä kuudestoista 15 pisteellä. Kaudella 2008 hän kilpaili Super Nova Racing tallissa sijoittuen sijalle 14. loppupisteissä. Soucek kilpaili myös Aasian GP2-sarjassa vuonna 2008 saavuttaen yhden kolmossijan. Soucek voitti Formula 2 -sarjan mestaruuden kaudella 2009. Vuonna 2010 Soucek toimi Virgin tallin testikuljettajana yhdessä Luiz Razian kanssa.


title: Andy Soucek

text: Ennen GP2-uraansa Soucek on ajanut muun muassa Renault World Series -sarjassa, jossa hän kaudella 2006 sijoittui loppupisteissä neljänneksi. Soucek voitti Espanjan F3 sarjan mestaruuden vuonna 2005. Soucek kilpaili myös Superleague Formula sarjassa vuonna 2008.


title: Paz Vega

text: Paz Campos Trigo eli Paz Vega (s. 2. tammikuuta 1976 Sevilla, Sevillan maakunta, Espanja) on espanjalainen näyttelijä.


title: Paz Vega

text: Vega päätti, että hänestä tulee näyttelijä nähtyään 15-vuotiaana Federico García Lorcan näytelmän "Bernarda Alban talo". Suoritettuaan oppivelvollisuutensa hänet hyväksyttiin arvovaltaiseen Centro Andaluz de Teatro -näyttämökouluun, jossa hän opiskeli kaksi vuotta. Opiskeltuaan vielä toiset kaksi vuotta journalismia hän muutti Madridiin. Taiteilijanimensä Vega hän otti isoäidiltään.


title: Paz Vega

text: Vega aloitti näyttelijänuransa televisiosarjoissa "Más que amigos", "Compañeros" ja "7 vidas". Vuonna 2002 hänet palkittiin parhaan uuden naisnäyttelijän Goyalla roolistaan elokuvassa "Lucia ja seksi" ja samana vuonna hän oli ehdolla myös parhaan naispääosan kategoriassa roolistaan elokuvassa "Sólo mía". Sittemmin hän on näytellyt myös useissa ulkomaalaistuotannoissa kuten vuoden 2004 elokuvassa "Spanglish – käännöskukkasia" ja vuoden 2013 elokuvassa "Grace of Monaco".


title: 163 Erigone

text: 163 Erigone on tumma, suhteellisen suurikokoinen päävyöhykkeen asteroidi. Sen löysi Henri Joseph Perrotin 26. huhtikuuta 1876, ja se nimettiin kreikkalaisen mytologian Erigonen, Ikarioksen tyttären, mukaan.


title: Mervyn Wood

text: Mervyn Thomas Wood (30. huhtikuuta 1917 – 19. elokuuta 2006) oli australialainen kilpasoutaja ja olympiavoittaja.


title: Mervyn Wood

text:
Mervyn Wood kilpaili olympialaisissa jo Berliinin 1936 kisoissa kahdeksikkosoutajana mutta ei menestynyt.
Yksikkösoudun olympiakultaa hän voitti Lontoossa 1948 ajalla 7.24,4. Hopealle sijoittunut Uruguayn Eduardo Risso hävisi hänelle 13,8 sekuntia. Helsingin 1952 olympialaisissa Wood sai yksiköissä hopeaa hävittyään Neuvostoliiton Juri Tjukaloville 1,7 sekuntia. Melbournen 1956 olympialaisissa Wood sai pronssia pariairokaksikoissa, joissa hänen parinaan souti Murray Riley.


title: Mervyn Wood

text: Ammatiltaan Wood oli poliisi.


title: Godby Shipping

text: Godby Shipping Ab on ahvenanmaalainen varustamo. Yrityksen kotipaikka sijaitsee Maarianhaminassa. Godby Shipping on perustettu vuonna 1973 ja sen toimitusjohtaja on Dan Mikkola. Varustamolla on seitsemän ro-ro-alusta, jotka liikennöivät Euroopan alueella. Varustamo on Rahtialusyhdistyksen jäsen. Kansainvälinen merenkulkujärjestö (IMO) on sertifioinut Godby Shippingin alukset ja konttorin ISM-koodilla ("International Safety Management code").


title: Monacon Grand Prix 1981

text: Monacon Grand Prix 1981 oli Formula 1 -sarjan osakilpailu, joka ajettiin 31. toukokuuta 1981 Monacon katuradalla Monacossa. Kilpailun voitti Ferrarilla ajanut Gilles Villeneuve, jolle voitto oli kauden ensimmäinen.


title: Monacon Grand Prix 1981

text: Radan lähistöllä olleessa hotellissa syttynyt tulipalo viivästytti kilpailun alkua tunnilla. Järjestäjät eivät uskaltaneet päästää autoja liikkeelle, koska hotellin keittiöstä alkanut palo levitti savua radalla olleeseen tunneliin. Paalupaikalta startannut Nelson Piquet ryntäsi kärkeen ja hänen viereltään lähtenyt Gilles Villeneuve pääsi kakkoseksi Nigel Mansellin seuratessa tuntumassa. Mario Andretti ja Andrea de Cesaris kolaroivat jo avauskierroksella, joten kilpailijoiden määrä väheni kahdestakymmenestä kahdeksaantoista. Nigel Mansell ja Carlos Reutemann nahistelivat keskenään sillä seurauksella, että Mansellin auton taka-akseli vaurioitui, mikä johti keskeyttämiseen, ja Reutemann joutui vaihdattamaan pyöränsä jääden kierroksella perään.


title: Monacon Grand Prix 1981

text: Piquet oli 20 kierroksen aikana kuronut muihin kahdeksan sekunnin kaulan. Alan Jones kiilasi kolmanneksi ja ohitti hetken kuluttua myös toisena olleen Villeneuven. Piquet'n johto oli 41. kierroksella enää kaksi sekuntia Jonesin ja Villeneuven seuratessa perässä. 50 kierroksen jälkeen enää viisi kuljettajaa oli samalla kierroksella. He olivat Piquet, Jones, Villeneuve, Jacques Laffite ja John Watson. Nelson Piquet'n ohittaessa hitaampaa autoa hän törmäsi kaiteeseen 23 kierrosta ennen maalia ja matka loppui siihen.


title: Monacon Grand Prix 1981

text: Jones siirtyi kärkeen ja Villeneuve jatkoi hurjaa takaa-ajoaan. Jones joutui tekemään polttoainevaikeuksien vuoksi varikkokäynnin seitsemän kierrosta ennen maalia, jolloin hänen johtonsa kaventui 30 sekunnista seitsemään. Neljä kierrosta ennen ruutulippua Villeneuve ohitti Jonesin ja hankki näin Ferrarin uudelle turbomallille ensimmäisen osakilpailuvoiton. Suomen Keijo Rosberg karsiutui aika-ajossa, eikä päässyt lainkaan mukaan kilpailuun.


title: Pekka Valkeejärvi

text: Pekka Juhani Valkeejärvi (19. joulukuuta 1957 Helsinki – 13. syyskuuta 2016 Helsinki) oli suomalainen näyttelijä, joka näytteli elokuvien ja televisiosarjojen lisäksi KOM-teatterissa vuodesta 1984 lähtien.


title: Henri Jan Wienese

text: Henri Jan Wienese (s. 4. kesäkuuta 1942) on entinen alankomaalainen kilpasoutaja ja olympiavoittaja.


title: Henri Jan Wienese

text: Wienese voitti yksikkösoudun olympiakultaa Méxicossa 1968. Hopealle sijoittunut Länsi-Saksan Jochen Meissner hävisi hänelle 4,2 sekuntia.


title: Henri Jan Wienese

text: Maailmanmestaruuskilpailuissa Wienese sai hopeaa Bledissä 1966. Euroopan mestaruuskilpailuissa hän sai pronssia Duisburgissa 1965 ja Vichyssä 1967.


title: Josephsonin ilmiö

text: Josephsonin ilmiö on fyysikko Brian David Josephsonin 1962 keksimä kontaktiliitoksella toisiinsa yhdistettyjä suprajohteita koskeva ilmiö (tai oikeammin joukko ilmiöitä). Tällaisessa "Josephsonin liitoksessa" voi tunneli-ilmiön vaikutuksesta kulkea supravirta, vaikka jännite-ero liitoksen eri puolilla on nolla, eikä itse liitos ole suprajohtava. Jos taas jännite-ero pidetään vakiona formula_1, kulkee liitoksen kautta sinimuotoisesti vaihteleva supravirta, jonka taajuus on formula_2. Tunneli-ilmiö on tunnettu 1950-luvulta asti, mutta suprajohtavaa tunneloitumista, jossa ilmenee Cooperin pareja ennustettiin ensimmäisen kerran 1962. Jos suprajohteet ovat yhteydessä toisiinsa kahden tai useamman Josephsonin liitoksen välityksellä, aiheutuu ulkoisessa magneettikentässä eri reittejä pitkin kulkevien supravirtojen superponoituessa interferenssi-ilmiöitä. Josephsonin liitos voidaan toteuttaa ns. pistekontaktina teräväkärkisen suprajohtavan ruuvin koskettaessa toista suprajohdetta tai myös kahden suprajohteen välisellä oksidi- tai normaalimetallikerroksella. Koska taajuus formula_3 ja jännite formula_1 ovat tarkasti mittatavissa voidaan ilmiön avulla avulla määrittää elektronin varauksen formula_5 ja Planckin vakion formula_6 suhde erittäin tarkasti. Josephsonin ilmiöön perustuvilla laitteilla on lisäksi mahdollista mitata hyvin pieniä jänniteitä (jopa formula_7) ja magneettikenttien muutoksia (tarkkuudella formula_8).


title: Josephsonin ilmiö

text: Josephsonin ilmiö on kvanttitason sähköfysiikan ilmiö. Sitä käytetään uudessa voltin määritelmässä.


title: Josephsonin ilmiö

text: Standardin mukaan


title: ABI

text: ABI, eli Application Binary Interface, määrittelee tietokoneohjelman ja käyttöjärjestelmän, ohjelman ja kirjaston, kahden eri ohjelman tai ohjelman sisäisten osien välisiä toimintamalleja. Siihen kuuluvat kirjaston ja käyttöjärjestelmän aliohjelmien kutsuntatoimenpiteet, järjestelmäkutsut, se mitä aliohjelmia on saatavilla sekä ohjelma-, kirjasto- ja objektitiedostojen tiedostomuoto.


title: ABI

text: ABI:n kiemurat peitetään ohjelmointirajapintojen alle helpottamaan ohjelmoijien työtä ja ohjelman toteuttamista eri järjestelmissä. Esimerkiksi kaikki Unixit toteuttavat saman ohjelmointirajapinnan (API), mutta eivät samaa ABI:a, joten ohjelmat on käännettävä erikseen joka alustalle.


title: Luudutusleikkaus

text: Luudutusleikkaus ("arthrodesis") on jäykistysleikkaus, jossa yhdistetään vioittuneen nivelen luut toisiinsa siten, että nivel ei enää liiku. Leikkauksella pyritään kivun vähentämiseen ja nivelen tukevoittamiseen. Leikkaus voidaan tehdä tilanteissa, joissa nivel on kipeä, voimaton ja virheasennossa, eikä ole enää lääkkein tai tuin hoidettavissa.


title: Luudutusleikkaus

text: Luudutusleikkauksia tehdään muun muassa sormiin, polviin, nilkkoihin, ranteisiin ja selkään. Luudutusleikkaus on hoitomuotona mm. nivelreumassa.


title: Luudutusleikkaus

text: Operoitavan alueen verenkierto pysäytetään esimerkiksi puristussiteellä. Leikkauksessa poistetaan tuhoutuneet nivelpinnat rustoineen. Luutuminen varmistetaan luusiirteellä ja usein luuston sisään asennettavilla metallisauvoilla tai levyillä. Näin taataan asennon säilyminen.


title: Juha Kukkonen

text: Juha Kukkonen on suomalainen näyttelijä, joka esiintyy televisiosarjoissa, elokuvissa ja usein myös Ryhmäteatterin näytelmissä. Hänet muistetaan ehkä parhaiten rikosylikomisario Takamäen roolista televisiosarjasta "Rikospoliisi ei laula" sekä tv-sarjoista "Itse valtiaat" ja "Ugrilampaat".


title: Juha Kukkonen

text: Nuoruudessaan Juha Kukkonen oli aktiivi jalkapalloilija. Hän voitti oululaisen OTP:n joukkueessa A-juniorien Suomen mestaruuden vuonna 1983.


title: Juha Kukkonen

text: Kukkonen on naimisissa näyttelijä Meri Nenosen kanssa ja heillä on kaksi lasta.


title: Jukka Salin

text: Jukka Sakari Salin (es. Jouko Keskinen) on fiktiivinen hahmo televisiosarjassa "Salatut elämät", jossa hän oli mukana vuosina 1999–2004. Jukka nähtiin myös Salatut elämät 10-vuotis-juhlalähetyksessä vuonna 2009. Jukka nähdään "Salattujen elämien" spin-off-sarjassa "Pihlajasatu" vuonna 2019.


title: Jukka Salin

text: Ennen sarjan alkua Jukka oli naimisissa Maarit Salinin kanssa ja heille syntyi kolme lasta: Aleksi, Saku ja Silja. He erosivat, koska Maarit kärsi pahasta alkoholismista. Sarjan alussa arkkitehtina työskentelevä Jukka meni naimisiin kuntosalilla työskentelevän Hannan kanssa. He erosivat, kun Jukalle selvisi vastasyntyneen Sofian olevankin Hannan ja poikansa Aleksin salasuhteesta syntynyt tytär. Hanna jatkoi elämäänsä Aleksin kanssa, mutta ilmeisesti hänellä oli vielä joitakin tunteita Jukkaa kohtaan. Ennen Hannan lähtöä Kempeleeseen miettimään asioita ja tämän kuolemaan johtanutta onnettomuutta, Hanna ja Jukka suutelivat Hannan työpaikalla.


title: Jukka Salin

text: Kerran Jukka haki tukea Katja Vainiolta, kun hänellä oli aviokriisi Hannan kanssa. He viettivät yhden yön yhdessä.


title: Jukka Salin

text: Keväällä 2001 Jukka hylkäsi arkkitehdin työnsä ja rupesi taiteilijaksi. Jukan mielenterveys koki pahan kolauksen saatuaan tietää totuuden Sofian isästä kevään 2001 päätösjaksossa ja hän halusi kaikin tavoin pilata Aleksin ja Hannan elämän. Vuoden 2001 syksynä hän piti taidenäyttelyn, jonka pääteoksena oli muotokuva Hannasta ja Aleksista Sofian kanssa, teoksen nimi oli alun perin "Sofia - syntynyt poikani synnistä", mutta näyttelyn asettelussa apuna ollut Katja vaihtoi teoksen nimen viime hetkellä säästääkseen Hannan ja Aleksin nöyryytykseltä. Tämän jälkeen Jukka uhkaili Hannaa ja Aleksia kirveellä syksyllä 2001.


title: Jukka Salin

text: Geelin avajaisissa Jukka tutustui Camilla Mustavaaraan ja he tulivat hyvin juttuun. Camilla piti Jukan tasokkaasta seurasta.


title: Jukka Salin

text: Jonkin aikaa Hannasta eroamisen jälkeen Jukka palasi yhteen Maaritin kanssa. Hän aloitti myös arkkitehdin työt uudelleen. Suhde rakoili muutamaan otteeseen, mutta suurimpia erimielisyyksiä aiheutti Maaritin aloittama kirjailijan ura. Maarit oli nimittäin päättänyt kirjoittaa kirjan alkoholisminsa aiheuttamista ongelmista hänen elämässään muun muassa silloin, kun lapset olivat pieniä. Jukan mielestä Maarit esitti hänet kirjassa negatiivisessa sävyssä, mutta Maarit julkaisi kirjan kaikesta huolimatta. Näihin aikoihin Jukka haki tukea nuoruudenrakkaudestaan Jaanasta ja he päätyivät harrastamaan seksiä useamman kerran Maaritin selän takana. Jukan ja Maaritin välit jo paranivat, mutta he erosivat Jaanan ja Jukan salasuhteen paljastuttua.


title: Jukka Salin

text: Jukalla oli nuoruudessaan suhde Jaana Niemisen kanssa. Jukan suhde naapuriin muuttaneen Jaanan kanssa lämpeni uudelleen syksyllä 2003. Jaana seurusteli tällöin Ismon kanssa. Kun Ismo kosi Jaanaa, hänen oli pakko kertoa Ismolle, että rakastaa Jukkaa. Tämän seurauksena Ismo löi Jukkaa. Jukan ja Jaanan salasuhteen paljastuttua, Jukka pyysi Jaanaa muuttamaan kanssaan Turkuun, missä hänellä oli valmiina odottamassa työpaikka. Jaana kuitenkin vielä epäröi, sillä hän halusi yrittää uudelleen Ismon kanssa. Asiasta iloinen Ismo sattui kuitenkin näkemään ostoskeskuksessa Jukan ja Jaanan suudelman. Kun Jaana tämän jälkeen saapui kotiin, häntä kotona odotellut, erittäin vihainen Ismo lyömään Jaanaa. Tämän jälkeen Jukka ja Jaana muuttivat yhdessä Jaanan tyttären, Roosa Kemppaisen, kanssa Turkuun.


title: Jukka Salin

text: Jukan hyvä ystävä Pihlajakadulla oli ensimmäisistä jaksoista alkaen naapurissa asuva Ismo Laitela. He olivat ystäviä pitkälti siitä syystä, että Silja ja Saku olivat Ismon lasten hyviä kavereita. Myöhemmin Ismon tytär Miia seurusteli Sakun kanssa. Jukka ja Ismo olivat toistensa tukena vaikeina aikoina ja he usein vaihtoivat kuulumisiaan Ismon valinnassa.


title: Jukka Salin

text: Vuonna 2014 Pihlajakadulla vieraillut Aleksi kertoi Jukan ja Jaanan eronneen ja Jukan seurustelevan nykyään nuoren jumppaohjaajan kanssa.


title: Ilon sekunnit

text: Ilon sekunnit on suomalaisen laulajan Harri Marstion viides studioalbumi. Se julkaistiin vuonna 1989.


title: Zohra Lampert

text: Zohra Lampert (s. 13. toukokuuta 1937) on yhdysvaltalainen näyttelijä. Hänellä oli nimikkorooli kauhuelokuvassa "Säikyttäkäämme Jessica hengiltä" ("Let's Scare Jessica to Death", 1971).


title: Zohra Lampert

text: Lampert syntyi New Yorkissa venäjänjuutalaisille vanhemmille. Hän on tehnyt työtä myös televisiossa ja näyttämöllä; hänet on palkittu Emmy-palkinnolla vuonna 1974, ja hän oli kahdesti ehdolla Tony-palkinnon saajaksi.


title: Zohra Lampert

text: Myöhempiin rooleihin kuuluu osa William Peter Blattyn elokuvassa "Manaaja III" (1990). Näyttelijätär oli 1950-luvulla lyhyesti naimisissa Bill Altonin kanssa.


title: Sametinpehmeä yö

text: Sametinpehmeä yö on suomalaisen laulajan Harri Marstion kuudes studioalbumi. Se julkaistiin vuonna 1991.


title: Sateenkaaren pää

text: Sateenkaaren pää on suomalaislaulaja Harri Marstion seitsemäs studioalbumi. Se julkaistiin vuonna 1993. Levy on Marstion Maanantai-orkesterin ainoaksi jäänyt.


title: Peggy McCay

text: Peggy McCay (3. marraskuuta 1927 – 7. lokakuuta 2018) oli yhdysvaltalainen näyttelijä. Hänet tunnetaan muun muassa Caroline Bradyn roolista televisiosarjassa "Päivien viemää".


title: Peggy McCay

text: McCaylle myönnettiin vuonna 1991 draamasarjan parhaan vierailevan naisnäyttelijän Emmy-palkinto (Primetime). Hän syntyi New Yorkissa ja opiskeli Barnard Collegessa sekä Columbian yliopistolla.


title: Elämä vie

text: Elämä vie on suomalaisen laulaja Harri Marstion kahdeksas studioalbumi. Se julkaistiin vuonna 1999.


title: Elämä vie

text: Sävellykset Harri Marstio, ellei toisin mainita.


title: Elaine Stritch

text: Elaine Stritch (2. helmikuuta 1925 – 17. heinäkuuta 2014) oli yhdysvaltalainen näyttelijä. Hän esiintyi sekä televisiossa, elokuvissa että teatterissa, ja eräs tunnetuimmista rooleista oli musikaalissa "Company" (1970).


title: Elaine Stritch

text: Stritch syntyi katoliseen perheeseen Detroitissa, Michiganissa. Hän muutti vuonna 1972 Lontooseen, johon hän jäi mentyään 2. helmikuuta 1973 naimisiin näyttelijä John Bayn kanssa. Hän asui kuitenkin jälleen Yhdysvalloissa miehensä kuoltua syöpään vuonna 1982.


title: Elaine Stritch

text: Eräs elokuvaosa Stritchillä oli Woody Allenin "Syyskuussa" (1987). Stritch oli neljästi ehdolla Tony-palkinnon saajaksi, ja hänelle myönnettiin kolme Emmy-palkintoa vuosina 1993, 2004 ja 2007.


title: Sisilialainen puolustus, anti-sisilialaiset muunnelmat

text:
Anti-sisilialaiset muunnelmat ovat shakkiavauksia, joiden tarkoituksena on estää
laajat repertuaarit siirron 2.Rf3 jälkeen. Siirto:
voi johtaa lukuisiin erilaisiin systeemeihin riippuen valkoisen seuraavasta siirrosta:


text: Valkoinen voi myös pitää optiot avoinna pelaamalla


text: tai transponoi avoimeen sisilialaiseen


text: Haittapuolena on, että suljetun sisilialaisen Rge2 eivät ole kovin haastavia mustalle. Puhuttaessa transponoivuudesta sisilialaisen pääjatkoihin, mustan vastaus 2.Rc3:een määrää, mitä hän pelaa avoimessa sisilialaisessa.


text: Suljetun sisilialaisen pääjatkoja ovat:


text: Alapin-muunnelma ja sen jatkot


text: Semyon Alapin käytti sitä 1800-luvun lopulla, ja muunnelmaa alkoivat käyttää 1960-luvun lopulla Jevgeni Svešnikov ja Jevgeni Vasjukov. Nykyään sen vahvimpia pelaajia ovat Sergei Tivjakov ja Eduardas Rozentalis. Valkoinen pyrkii saamaan klassisen sotilaskeskustan siirrolla 3.d4, joten mustan tulisi vastata suoraan siirroilla 2...Rf6 tai 2...d5.


text:
Grand Prix -hyökkäys (McDonnellin hyökkäys)
Jeremy Silmanin mukaan mustan paras vastaus on 2...d5 3.exd5 Rf6 (Talin gambiitti), joka on aiheuttanut 2.f4-siirron suosion vähenemisen.


text:
Smith–Morra-gambiitti
Valkoisella on kompensaatiota uhraamalleen sotilaalle, mutta gambiitin korrektius on kyseenalainen, koska sitä ei ole juuri pelattu suurmestaritasolla


text: Siipigambiitti


text:
Paul Keresin suosikki
Avauksella on samankaltaisia ideoita edellä mainittuun Chameleon-järjestelmään – valkoinen voi pelata jatkossa 3.d4 (avoin sisilialainen) tai suljettua sisilialaista siirrolla 3.g3.


text: Muita jatkoja


text: Siirron 2.Ra3 toi kuuluisuuteen suurmestari Vadim Zvjagintsev Venäjän shakkimestaruuskisoissa vuonna 2005. Hän käytti sitä kolmesti turnauksen aikana, pelasi kaksi ottelua tasan ja voitti Aleksandr Halifmanin.


text: Kerhopelaajat ja aloittelijat suosivat 2.Lc4:n siirtoa, jos eivät tunne sisilialaista puolustusta (ja jotka toivovat hyökkäystä heikkoa f7-sotilasta kohtaan tai nopeaa kuningaspuolen linnoitusta). Kuitenkin siirron 2...e6 jälkeen, musta pelaa pian ...d5, avaa keskustan, ja voittaa tempon hyökätessään lähettiä kohtaan.


title: Morrison

text: Morrison voi viitata seuraaviin asioihin:


title: Morrison

text: Paikkana:Sukunimenä:


title: Morrison

text: Taiteissa:


title: Kari Jylhä

text: Kari Juhani Jylhä (13. syyskuuta 1939 Tampere – 26. toukokuuta 2013 Helsinki) oli suomalainen taidemaalari.


title: Kari Jylhä

text: Jylhä opiskeli Suomen Taideakatemian koulussa 1960–1965. Hän debytoi vuonna 1965 informalistisilla maalauksilla. Vuonna 1964 Jylhä oli tutustunut Tukholman Moderna museetissa yhdysvaltalaiseen pop-taiteeseen, jonka myötä hän siirtyi taiteessaan valokuvapohjaiseen uusrealismiin. Hän piti ensimmäisen yksityisnäyttelynsä pop-taiteilijana Galleria Pinxissä Helsingissä 1967.


title: Kari Jylhä

text: Vuodesta 1966 Jylhä osallistui yhteisnäyttelyihin Suomessa ja vuodesta 1968 ulkomailla, muiden muassa Pohjoismaissa, Saksassa, Yhdysvalloissa ja Meksikossa. Vuonna 1974 hän oli mukana Ateneumin taidemuseon realismiin keskittyneessä ARS 74-näyttelyssä. Jylhän teoksia on muiden muassa Kiasman, Sara Hildénin taidemuseon, Suomen valtion ja useiden kaupunkien kokoelmissa.


title: Kari Jylhä

text: Jylhä toimi opettajana Lahden Taidekoulussa 1973 ja Suomen Taideakatemian koulussa 1974–1977. Hän toimi vuodesta 1961 taidekriitikkona useissa lehdissä, muun muassa Keskisuomalaisessa ja Uudessa Suomessa. 1980-luvun puolivälissä Jylhä toimi Suomi–DDR-Seuran varapuheenjohtajana.


title: Kari Jylhä

text: Vuonna 1997 Jylhälle myönnettiin Pro Finlandia -mitali. Hän oli Suomen Taiteilijaseuran kunniapuheenjohtaja ja Taidemaalariliiton kunniajäsen.


title: Kari Jylhä

text: Jylhän vanhemmat olivat toimittaja, kirjailija Heikki Jylhä ja toimittaja Rakel Jylhä (o.s. Rikkonen). Jylhä oli kahdesti naimisissa. Hänen toinen puolisonsa oli kirjailija Orvokki Autio vuodesta 1976. Jylhä kuoli tapaturmaisesti 26. toukokuuta 2013.


title: Kari Jylhä

text: Lähde


title: Edward White

text: Edward Higgins ”Ed” White, II (14. marraskuuta 1930 – 27. tammikuuta 1967) oli Yhdysvaltain ilmavoimien upseeri ja NASA:n astronautti. 3. kesäkuuta 1965 White suoritti Yhdysvaltain ensimmäisen avaruuskävelyn. White sai surmansa Apollo 1:n harjoituksessa sattuneessa tulipalossa 27. tammikuuta 1967.


title: Edward White

text: White syntyi San Antoniossa, Texasissa. Hän valmistui West Pointista vuonna 1952 ja suoritti ilmailualan insinöörin tutkinnon Michiganin yliopistossa 1959. White oli Yhdysvaltain ilmavoimien everstiluutnantti ja lensi F-86 ja F-100 hävittäjiä. Koelentäjänä White suoritti yli 3 000 lentotuntia. Hän oli naimisissa Patricia Finegan Whiten kanssa ja hänellä oli kaksi lasta, Bonnie Lynn ja Edward III.


title: Edward White

text: White valittiin astronauttikoulutukseen 1962. Gemini 4 -lennon pilottina hän suoritti Yhdysvaltain ensimmäisen avaruuskävelyn 3. kesäkuuta 1965 ja oli Gemini 7:n varamiehistön komentaja (command pilot). White ylennettiin 1966 epäonnisen Apollo 1:n komentomodulin pilotiksi.


title: Edward White

text: White kuoli "Gus" Grissomin ja Roger Chaffeen kanssa Apollo 1:n harjoituksessa sattuneessa tulipalossa 27. tammikuuta 1967 Kennedy Space Centerissä Floridassa. Hänet haudattiin täysin sotilaallisin kunnianosoituksin West Pointin hautausmaalle.


title: Edward White

text: Whiten muistoksi on Yhdysvalloissa ja avaruudessa nimetty useita kohteita. Steven Ruge näytteli Whitea 1995 elokuvassa "Apollo 13" ja Chris Isaak vuonna 1998 HBO:n minisarjassa "From the Earth to the Moon".


title: Rob Gardner

text: Rob Gardner on rumpali, joka on soittanut yhtyeissä Guns N' Roses sekä L.A. Guns. Hän on soittanut molemmissa yhtyeissä Axl Rosen, Tracii Gunsin ja Ole Beichin kanssa. Hän on myös soittanut L.A Guns -yhtyeessä Michael Jagoszin kanssa, joka oli Axl Rosen sijaisena hänen ollessaan vankilassa. Rob Gardner korvattiin Steven Adlerilla vuonna 1985, ja Guns N'Roses syntyi.


title: Bas Rutten

text: Sebastiaan "Bas" Rutten (s. 24. helmikuuta 1965 Tilburg, Alankomaat) on hollantilainen, nykyisin Yhdysvalloissa asuva vapaaottelija. Hänellä on viiden asteen musta vyö Kyokushin karatessa, toisen asteen musta vyö Taekwondossa sekä ensimmäisen asteen musta vyö Judossa. Hän on myös virallinen thainyrkkeily- ja pancrase-valmentaja. Rutten on kolmas henkilö, joka on voittanut UFC:n raskaansarjan mestaruuden.


title: Bas Rutten

text: Bas Rutten syntyi Tilburgissa, Alankomaissa, jossa myös varttui. Kuusi-vuotiaana hänelle todettiin hyvin pahanlaatuinen Astma. Pienen poikansa lakatessa hengittämisen leikkiessä ulkona, Ruttenin äiti vei hänet välittömästi lääkäriin. Ellei Bas olisi pian päässyt hoitoon hän olisi todennäköisemmin kuollut. Tämän vuoksi Rutten vietti hyvin kauan aikaa vain maaten sairaalassa. Ekseema hänellä oli todettu jo aikaisemmin. Tämän vuoksi hän kulki julkisesti aina pitkähihainen päällän ja käytti hanskoja käydessään koulua. Astman takia hän ei voinut koskaan ottaa osaa minkäänlaisiin liikuntatapahtumiin kuten koululiikuntaan. Tämän vuoksi hän oli hyvin hoikka. Hän oli myös koko lapsuutensa likinäköinen ennen kuin hankkiutui eroon silmälaseista teininä. Rutten taisteli myös monien rajujen allergioitten kanssa varsinkin siitepölyallegioitten. Rutten oli myös helppo kiusaamisen kohde suuren herkkyytensä vuoksi. Hän usein pakeni koulusta kotiinsa kiusaajiaan pakoon, eikä aina mennyt kouluun.


title: Bas Rutten

text: Kun hän kasvoi hieman hänen sairautensa alkoivat hellittää ja hän alkoi myös saada kavereita. Rutten vaikuttui suuresti kamppailulajeista ollessaan yksitoista vuotias kun hän ja hänen perheensä tuolloin lomailivat Ranskassa, jonne tuolloin Bruce Lee- elokuva, Lohikäärmeen kidassa oli juuri rantautunut. Myös ikärajoitukset olivat tulleet uutena silloin ja elokuva oli Ranskassa tuolloin rajoitukseltaan 17+, joten nuori Bas ja tämän isoveli Sjoerd livahtivat teatteriin. Ruttenille täten aukesi uusi maailma kamppailulajeista. Basin palattua kotiinsa, hän alkoi miettiä, mitä kamppailukouluja kotinsa läheisyydestä löytyisi. Hän löysi Taekwondo-koulun, jonne hän halusi mennä, mutta hänen vanhempansa eivät sallineet sitä, koska pelkäsivät Basista tulevan väkivaltainen. Neljätoista-vuotiaana hänen vanhempansa antoivat hänen mennä, mutta sanoivat, että tämä olisi hänen omalla vastuullaan. Bas oli nopeasti oppiva ja kehittyi nopeasti. Basin harjoitteluun tuli kuitenkin taas kerran muutos kun hän joutui tappeluun paikallisen ongelmanuoren kanssa. Bas löi ensimmäisen iskun tyrmäten pojan rikkomalla tämän nenän. Basin palattua kotiin vastassa oli poliisi, joka kertoi, että kyseiselle pojalle oli jäänyt pysyvä vaurio iskusta, joka tarkoitti, että Bas joutui jälleen lykkäämään treenaustan pidemmälle. Bas muutti pois kotoa noin 20- tai 21 vuoden ikäisenä ja alkoi harjoitella taekwondoa saman tien. Samana vuonna hän alkoi myös etsiä toisia lajeja, koska taekwondossa painotettiin pääasiassa potkuihin. Hän alkoi treenata taekwondon ohella myös Kyokushinia, joka tuolloin oli myös hyvin tuore laji Alankomaissa. Silti lyöntejä päähän ei sallittu ja Basin ystävä, joka kävi harjoittelemassa Muay Thaita suositteli Basia tulla kokeilemaan. Bas innostui suuresti lajista ja jo samana vuonna alkoi kilpailla.


title: Lynyrd Skynyrd 1991

text: Lynyrd Skynyrd 1991 on Lynyrd Skynyrdin studioalbumi, joka julkaistiin vuonna 1991. Albumi oli yhtyeen uuden kokoonpanon ensimmäinen.


title: Rämekurppelo

text: Rämekurppelo ("Limnodromus griseus") on pohjoinen kahlaaja. Lajin nimesi Johann Friedrich Gmelin vuonna 1789.


title: Rämekurppelo

text: Linnun pituus on 23–25 senttimetriä, siipien kärkiväli 45–51 senttimetriä ja paino 65–153 grammaa. Naaras on keskimäärin 10 prosenttia koirasta suurempi. Pitkät jalat ja pitkä suora nokka tuovat mieleen kuirit, jotka ovat kuitenkin jonkin verran suurempia.


title: Rämekurppelo

text: Rämekurppelo pesii kolmella erillisellä alueella Pohjois-Amerikan pohjoisosassa: Etelä-Alaskassa (alalaji "caurinus"), Kanadan luoteisosassa (alalaji "hendersoni") ja Quebecin pohjoisosassa (nimialalaji "griseus"). Maailman populaation koko on 320 000 yksilöä. Lajin kanta on elinvoimainen. Se on muuttolintu, joka talvehtii Yhdysvaltain eteläosissa, Keski-Amerikassa ja Länsi-Intian saaristossa sekä Etelä-Amerikassa Perua ja Brasiliaa myöten. Lajia ei ole tavattu Suomessa.


title: Rämekurppelo

text: Pesii pääasiassa sisämaan havumetsäalueella järvien ja jokien tuntumassa, mutta myös rannikon tundran kuivalla maalla, täälläkin kosteikkojen tuntumassa. Pesimäajan ulkopuolella laji viihtyy sekä sisämaan järvien rannoilla että vuorovesirannoilla.


title: Rämekurppelo

text: Pesä on maassa ja munia on 4, joskus vain 3. Molemmat puolisot hautovat, yhteensä 3 viikkoa. Naaras jättää poikasten hoidon koiraalle ja lähtee itse syysmuutolle.


title: Rämekurppelo

text: Syövät hyönteisiä, nilviäisiä, äyriäisiä, matoja sekä vähäisessä määrin kasvien osia.


title: Ansioritarikunta

text:
Ansioritarikunta () on englantilainen, kuningas Edvard VII:n vuonna 1902 perustama yksiluokkainen kunniaritarikunta. Ritarikunta seuraa arvojärjestyksessä Bathin ritarikunnan suurristiä. Ritarikunnan jäseneksi voidaan ottaa henkilö, joka on ansioitunut tieteen, taiteen, kirjallisuuden tai kulttuurin allalla. Ritarikunnassa on myös sotilasluokka.
Ritarikunnan jäsenmäärä on rajoitettu, ja jäseniä voi olla yhtäaikaisesti 24. Ulkomaalaisia ei tosin yleensä lasketa tähän kiintiöön, vaan he ovat ”kunniajäseniä”. Ritarikunnan nauha on väriltään punainen ja sininen.


title: Ansioritarikunta

text: Ritarikunnan nykyisiä jäseniä ovat esimerkiksi Prinssi Philip, Edinburghin herttua, tuottaja David Attenborough, WWW:n kehittäjä sir Tim Berners-Lee, taiteilija David Hockney ja Australian entinen pääministeri John Howard. Aikaisempia ritarikunnan jäseniä ovat olleet muun muassa Florence Nightingale, Yehudi Menuhin, Winston Churchill, filosofi Bertrand Russell, kirjailija Graham Greene, runoilija T. S. Eliot, fyysikko Ernest Rutherford, koloratuurisopraano Joan Sutherland ja Margaret Thatcher. Kunniajäseninä ritarikunnan merkin ovat saaneet esimerkiksi Dwight D. Eisenhower, Albert Schweitzer, Äiti Teresa ja Nelson Mandela. Toistaiseksi viimeinen sotilasluokan kantaja oli Intian viimeinen varakuningas Louis Mountbatten, jonka IRA murhasi attentaatissa vuonna 1979.


title: Charles de Freycinet

text: Charles Louis de Saulces de Freycinet (14. marraskuuta 1828 Foix – 15. toukokuuta 1923 Pariisi) oli ranskalainen insinööri ja poliitikko, joka toimi Ranskan pääministerinä neljä kertaa vuosina 1879–1880, 1882, 1886 ja 1890–1892.


title: Charles de Freycinet

text: Freycinet valmistui École Polytechniquesta ja työskenteli valtion kaivosinsinöörinä. Hänet nimitettiin vuonna 1883 valtion kaivostarkastajaksi. Kun Ranskan kolmas tasavalta perustettiin syyskuussa 1870, Léon Gambetta nimitti Freycinetin Tarn-et-Garonnen prefektiksi ja kuukautta myöhemmin hallituksen sotakabinetin päälliköksi. Tässä tehtävässä hänen organisointikykynsä auttoi hallitusta jatkamaan sotaa Saksaa vastaan.


title: Charles de Freycinet

text: Freycinet valittiin Ranskan senaattiin vuonna 1876. Seuraavana vuonna hänestä tuli Jules Dufauren hallituksen yleisten töiden ministeri ja hänen johdollaan laadittiin Freycinet’n ohjelmaksi kutsuttu suunnitelma, jossa valtio laajensi merkittävsäti rautatie- ja vesitieverkostoa. Pääministeriksi Freycinet tuli ensi kerran joulukuussa 1879, mutta hänen ensimmäinen hallituksensa kaatui pian uskonnollisten yhteisöjen asemaa koskeneeseen kiistaan. Tammikuusta elokuuhun 1882 hän oli samanaikaisesti pää- ja ulkoministerinä. Freycinet oli vuonna 1887 ehdolla presidentiksi, mutta hävisi vaalin Sadi Carnot’lle.


title: Charles de Freycinet

text: Kaikkiaan Freycinet oli ministerinä kahdessatoista hallituksessa. Vuonna 1888 hänestä tuli ensimmäinen siviili puolustusministerinä 40:en vuoteen. Vuosina 1888–1893 toimiessaan vuoroin puolustus- ja pääministerinä hän ajoi läpi suuren puolustuslaitoksen uudistusohjelman, johon kuului muun muassa kolmivuotisen palvelusajan asettaminen ja pääsesikunnan sekä korkeimman sotaneuvoston perustaminen. Freycinet joutui eroamaan puolustusministerin paikalta tammikuussa 1893 Panama-skandaalin seurauksena. Hän oli sen jälkeen vielä lyhytaikaisesti sotaministerinä vuonna 1899 sekä salkuttomana ministerinä vuosina 1915–1916.


title: Charles de Freycinet

text: Freycinet nimitettiin Ranskan akatemian jäseneksi vuonna 1890.


title: Khrysothemis

text: Khrysothemis () viittaa kreikkalaisessa mytologiassa useaan eri henkilöön.


title: Khrysothemis

text: Khrysothemis oli Agamemnonin ja Klytaimestran tytär, joka luetaan tantalideihin samoin kuin hänen sisaruksensakin Ifigeneia, Elektra ja Orestes.


title: Khrysothemis

text: Kun Elektra oli kuullut Oresteelta isänsä tulleen murhatuksi, hän pyysi Khrysothemista auttamaan kostamisessa. Khrysothemis ei kuitenkaan suostunut tähän, koska ei pitänyt Aigistoksen ja äitinsä surmaamista tarpeellisena.


title: Khrysothemis

text: Khrysothemis oli Apollonin rakastettu, ja heidän suhteestaan syntyi Parthenos. Khrysothemiin ja Apollonin tytär kuitenkin kuoli nuorena, ja Apollon asetti tämän taivaalle Neitsyen tähdistöksi.


title: Khrysothemis

text: Diodoros Sisilialainen puolestaan kertoo, että Khrysothemis olisi ollut Stafyloksen puoliso ja Parthenos yksi heidän lapsistaan. Apollon olisi tällöin maannut Rhoion, Parhenoksen sisaren, kanssa.


title: Tommi Eronen

text: Tommi Johannes Eronen (s. 18. syyskuuta 1968 Kuopio) on suomalainen näyttelijä.


title: Tommi Eronen

text: Eronen tunnetaan parhaiten elokuvista "Sauna" (2008) ja "Bad Luck Love" (2000), josta hän sai vuonna 2001 Jussi-palkinnon parhaasta miessivuosasta. Television puolella hänen tunnetuin roolinsa on "Koukussa"-sarjan (2015) Oskari Autiona. Hän voitti roolistaan parhaan miesnäyttelijän Kultaisen Venlan.


title: Tommi Eronen

text: Eronen oli naimisissa näyttelijä Ria Katajan kanssa ja heillä on kaksi lasta. Kataja jätti avioerohakemuksen Itä-Uudenmaan käräjäoikeuteen heinäkuussa 2011.


title: Runsauden periaate

text: Runsauden periaate on modaliteetteihin liittyvä periaate, jonka mukaan jokainen aito mahdollisuus toteutuu. Muodollisesti esitettynä: "jos väittämä P on mahdollinen, silloin P:n on joskus oltava totta".


title: Runsauden periaate

text: Periaatteen mukaan siis jos mahdollisuus ei koskaan toteudu, se ei ollut "aito" mahdollisuus; eikä sellaista mahdollisuutta ole, joka ei toteutuisi koskaan historian saatossa: kaikki mikä voi tapahtua tapahtuu. Periaatteen nimi viittaa siihen, että periaatteen pitäessä paikkansa kaikkeuden on oltava niin täysi kuin mahdollista, siinä merkityksessä että se sisältää niin monia erilaisia asioita kuin on mahdollista, ollakseen täydellinen. Seurauksena mahdollisia maailmoja on vain yksi.


title: Runsauden periaate

text: Runsauden periaate jäljitetään usein Aristoteleeseen. On kuitenkin epävarmaa, oliko hän omaksunut periaatteen, sillä hänen teoksistaan löytyy sekä sitä tukevia että vastustavia kohtia. Periaatteen tausta voidaan löytää kuitenkin myös Platonilta, joka kuvaa "Timaioksessa", kuinka demiurgi loi maailman täydelliseksi ja ”täydeksi”.


title: Runsauden periaate

text: "Timaioksesta" periaate kulkeutui uusplatonikoille, jotka yhdistivät siihen aristoteelista ajattelua. Augustinus omaksui uusplatonilaisen ajattelun ja toi runsauden periaatteen kristilliseen teologiaan. Anselm Canterburylaisen ontologinen todistus käytti periaatetta hyväkseen väittäessään, että olemassaolo on perfektio samalla tavalla kuin täyteys.


title: Runsauden periaate

text: Tuomas Akvinolaisella ajatus runsauden periaatteesta oli ristiriidassa sen kanssa, että hän uskoi, että Jumalalla oli mahdollisuus olla luomatta asioita, jotka olisi mahdollista luoda. Tuomas valitsi aluksi periaatteen rajoitetun version ja myöhemmin kielsi periaatteen kokonaan. Duns Scotus kehitti voluntaristista ajattelua ja kielsi myös runsauden periaatteen. Simo Knuuttila on katsonut, että Duns Scotuksella kielto esiintyy ensimmäisen kerran selvänä, vaikkei välttämättä esiinnykään ensimmäisenä. Ajatus mahdollisista maailmoista voidaan johtaa Duns Scotukseen asti.


title: Runsauden periaate

text: Gottfried Leibniz katsoi, että paras kaikista mahdollisista maailmoista toteuttaisi kaikki aidot mahdollisuudet. Immanuel Kant uskoi runsauden periaatteeseen, mutta ei sen empiiriseen verifioitavuuteen.


title: Runsauden periaate

text: Aatehistorioitsija Arthur Lovejoy oli ensimmäinen, joka on käsitellyt runsauden periaatetta laajemmin, teoksessaan "The Great Chain of Being" (1936).


title: Luettelo Gersin kunnista

text: Tämä on luettelo Gersin departementin kunnista Ranskassa. Departementissa on 463 kuntaa.


title: Anna Kozak

text: Anna Kozak (s. 22. kesäkuuta 1974) on valkovenäläinen 400 metrin juoksija.


title: Anna Kozak

text: Kozak karsiutui Edmontonin MM-kisoissa 2001 400 metrin välierissä ajalla 52,13. Kolme vuotta myöhemmin Budapestin sisäratojen MM-kisoissa hän oli mukana Valko-Venäjän joukkueessa, joka voitti 4 x 400 metrin viestijuoksussa MM-hopeaa. Kozak karsiutui Helsingin MM-kisoissa 2005 400 metrin välierissä, mutta oli seuraavana vuonna Moskovan sisäratojen MM-kisoissa mukana voittamassa viestissä MM-pronssia. Myöhemmin samana vuonna Göteborgin EM-kisoissa hän oli mukana Valko-Venäjän 4 x 400 metrin viestihopeaa voittaneessa joukkueessa. Valencian MM-hallikisoissa 2008 hän voitti hopeaa 4×400 metrin viestissä.


title: Pinhead Gunpowder

text: Pinhead Gunpowder on yhdysvaltalainen punk rock-yhtye, joka on ollut toiminnassa vuodesta 1995 lähtien. Sen jäseniä ovat Billie Joe Armstrong (kitara, laulu, tullut paremmin tunnetuksi Green Day -yhtyeen keulahahmona), Aaron Cometbus (rummut, sanoitukset), Jason White (kitara, laulu, vaikuttaa myös jonkin verran Green Dayn epävirallisena jäsenenä) ja Bill Schneider (basso). Mike Kirsch oli myös yhtyeen jäsen, mutta erosi hänen ja Green Dayn henkilökohtaisten erimielisyyksien vuoksi.